
 מושב שלישי







         

פרוטוקול מס'  402
 מישיבת ועדת החוקה, חוק ומשפט 
 יום שני, ד' בסיון התשע"א (06 ביוני 2011), שעה 9:00
<סדר היום:>
<הצעת חוק סדר הדין הפלילי (תיקון מס' 66)(ייעול ההליכים הפליליים), התש"ע-2010 - הכנה לקריאה שנייה ושלישית - דיון>
נכחו:

<חברי הוועדה:> 
דוד רותם  -  היו"ר

אורי מקלב (יהדות התורה)

<מוזמנים:> 
עו"ד עינת גדעוני

 - ייעוץ וחקיקה, משרד המשפטים

גו'אי אש

 
  - פרקליט, משרד המשפטים

עו"ד יואל הדר

 - יועמ"ש, המשרד לביטחון פנים

עו"ד נועה וינשטוק-עסיס
 - עוזרת ליועמ"ש, המשרד לביטחון פנים

סנ"צ רבקה גלאט

 - רמ"ד בקרה וחקיקה, המשרד לביטחון פנים

רפ"ק חני לומפ

 - קמ"ד חקירות, המשרד לביטחון פנים

ד"ר חגית לרנאו

 - סגנית הסנגורית הציבורית הארצית, סנגוריה ציבורית

ד"ר יואב ספיר

 - סגן הסנגורית הציבורית הארצית, סנגוריה ציבורית

עו"ד נחשון שוחט

 - לשכת עורכי הדין

עלוה קולן

 - מקדמת מדיניות וחקיקה, האגודה לזכויות האזרח

עו"ד לילה מרגלית
- ראש תחום זכויות בפלילים, האגודה לזכויות האזרח

<ייעוץ משפטי: >
אפרת חקאק
שיר בן-גיגי, מתמחה

<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק סדר הדין הפלילי (תיקון מס' 66)(ייעול ההליכים הפליליים), התש"ע-2010 - הכנה לקריאה שנייה ושלישית>
<היו"ר דוד רותם:>
בוקר טוב. חוק סדר הדין הפלילי (תיקון מס' 66) (ייעול ההליכים הפליליים). הדגש על המלה "ייעול". רבותי, צריך להתקדם ולגמור את העניין הזה, כי צריך לייעל את ההליכים... לאן הגענו? מישהו זוכר?

<חני לומפ:>

הגענו שצריך לחשוב.

<היו"ר דוד רותם:>

נו, אז חשבתם?

<אפרת חקאק: >

אני אעבור על התיקונים שהכנסנו לאור הדיון הקודם. קודם כול, בסעיף 74, היושב-ראש ביקש ש"לעניין ראיה שלגביה הוגשה בקשה להוצאת תעודת חיסיון לטובת הציבור", התביעה תצטרך להעביר את החומר, אם אין תעודה, תוך 45 ימים.

<היו"ר דוד רותם:>
אולי תחשבו, למה תמיד צריך שר לחתום על תעודת חיסיון? אתם עושים לי ככה, כאילו נחתי מהירח.

<רבקה גלאט:>
להיפך, המשמעות היתה הפוכה.

<היו"ר דוד רותם:>
שר הוא איש פוליטי, ואני לא אוהב שפוליטיקאים מתעסקים עם המשפט הפלילי, לא חשוב מאיזה כיוון. כמה תעודות חיסיון מוציאה משטרת ישראל בשנה?

<חני לומפ:>
7,196.

<היו"ר דוד רותם:>
7,200. כשאנחנו מחלקים את זה ל-12, כמה זה? זה 700-600 לחודש. ראיתם פעם את השר שלכם חותם עליהן?

<חני לומפ:>
יואל הדר ראה.

<יואל הדר:>
הרבה.

<היו"ר דוד רותם:>
הוא יושב עם ערמה בחדר שלו וחותם?

<יואל הדר:>
או שהוא יושב עם ערימה או שרצים אחריו לכל מקום שהוא נמצא בו ומחתימים אותו.

<היו"ר דוד רותם:>
הוא לא בודק שום דבר, הוא לא מעיין בחומר, הוא בקושי קורא את התעודה. הוא פשוט חותם על 700 ניירות. אני מוכן להמר שאין שום שר לביטחון פנים מאז קום המדינה שאם נשאל אותו האם איזו תעודת חיסיון יצרה לו ספק, הוא יזכור על מה אני מדבר אתו. אני לא בטוח שהוא יודע שהוא חותם על תעודות חיסיון, יכול להיות שהוא חושב שהוא חותם על הענקת דרגה, מבחינתו זה צריך להיות אותו דבר. השאלה היא, אם לא צריך למצוא מישהו אחר. שר משטרה יש רק אחד. אולי צריך לחלק את תעודות החיסיון האלה בין שר הביטחון ושר המשטרה לעוד כמה שרים.

<ג'ואי אש:>
לפרקליטים.

<היו"ר דוד רותם:>
הפרקליטים הם האחרונים שאני אסכים לתת להם לחתום, כי גם הם לא קוראים. אני לא בטוח שהם קוראים את כתבי האישום שהם חותמים עליהם. לא צריך להגזים, לא נותנים לחתול לשמור על השמנת.

<יואב ספיר:>
לסנגור אולי...

<היו"ר דוד רותם:>
הייתי מוכן לתת לסנגור הראשי. זה דווקא רעיון שמתחיל למצוא חן בעיני, אבל, שוב, הוא רק בן אדם אחד, מסוכן מדי. תחשבו, אולי הגיע פעם הזמן לעשות שינוי. אפשר להציע - - -

<חני לומפ:>
- - -

<היו"ר דוד רותם:>
הייתי אומר בקול, לתת את זה לאחד מחברי ועדת החוקה, חוק ומשפט...

<רבקה גלאט:>
ליושב-ראש.

<היו"ר דוד רותם:>
לא ליושב-ראש, אף פעם לא לאדם אחד.

<אפרת חקאק: >
על התיקונים האחרים בסעיף 74 כבר דיברנו בדיון הקודם.

<עינת גדעוני:>
לגבי הארכת התקופות "במקרים חריגים ומטעמים מיוחדים שיירשמו", יש לנו קושי עם התוספת הזאת. "מקרים חריגים" זה מצביע על משהו שהוא מאוד חריג, ומקרים כאלה יכולים לקרות, אם יש תיקים בעלי היקף מאוד גדול או מורכבות מיוחדת, זה יכול להיות מקרה מיוחד, אבל חריג מרמז על משהו שהוא מאוד נדיר אולי.

<היו"ר דוד רותם:>
אני רוצה להפוך את זה למשהו מאוד נדיר, כי בסופו של דבר אני הנאשם, אני צריך להתגונן, אני צריך להכין את ההגנה שלי, ואני לא יודע מה אתם מחביאים לי מתחת לשולחן.
<ג'ואי אש:>
המלה "חריג", אם אפשר, מלמדת על משהו סטטיסטי, וזה לא אמור להיות משהו סטטיסטי. אם יוגשו ארבעה כתבי אישום בשבוע לאותו בית משפט: תיק אחד זה פשיעה מאורגנת, תיק שני זה תיק עם 30 ארגזים, אז המלה "חריג", שמצביעה על משהו סטטיסטי, לא מתאימה. מה היתה הבעיה להשאיר את זה "במקרים מיוחדים ומטעמים מיוחדים שיירשמו"?

<היו"ר דוד רותם:>
הבעיה שהיתה היא, שיותר מדי שנים נתקלתי במה שנקרא "מקרים מיוחדים מטעמים מיוחדים". נתקלתי בזה יותר מדי במשך שנתיים. הכול זה מקרים מיוחדים עם טעמים מיוחדים. רבותי, הייתי בתחום, וזה מפחיד אותי. אני רוצה באמת שאלה יהיו מקרים חריגים. אם יש לכם תיק מיוחד שהוא חריג, תתפסו את השר ואת היועץ המשפטי שלו, תשבו אתם על החומר ותגידו לו: אדוני, אין ברירה, זה 45 יום, אנחנו חייבים לגמור את זה, ותגמרו את החומר.

<ג'ואי אש:>
שוב, המקרים יהיו חריגים - - -

<היו"ר דוד רותם:>
אני לא רוצה ארבעה מקרים בשבוע. עם כל הכבוד, לא רוצה ארבעה מקרים בשבוע.

<ג'ואי אש:>
אני מסכים לחלוטין, אני רק אומר שיהיו מקרים אולי שזה יהיה פעמיים בשבוע, ואז בית המשפט יגיד: כבר היה לנו את זה, זה לא יכול להיכנס לקטגוריה של החריג.

<היו"ר דוד רותם:>
אם אתה מדבר על שני תיקים כאלה או על אחד מתוך השניים, אז תושיבו את הצוות שלכם 48 שעות, כולם יחד, ותגמרו את העניין. אני מדבר פה על נאשם שרוצה לדעת בפני מה הוא מתגונן.

<יואל הדר:>
יש פה מאזניים שבין מספר הימים לבין החריגים. אם תעלה ל-60, יש פחות - - -

<היו"ר דוד רותם:>
זה בסדר, אני לא אעלה ל-60, ואני לא אשנה, אנחנו גמרנו את הסעיף הזה. אתם לא רוצים לגמור את החוק. בכל פעם אתם עושים ריקוד תימני - שני צעדים אחורה וצעד קדימה. 

<יואל הדר:>
אם אני מוריד ל-45 יום - -

<היו"ר דוד רותם:>
כבר הורדנו.

<יואל הדר:>
- - יש יותר סיכויים של יותר תיקים, הרי ברור שזה מאזניים.

<היו"ר דוד רותם:>
רבותי היקרים, אני לא מנהל פה משא-ומתן, כי כבר ניהלנו על זה כל כך הרבה זמן ויכוחים ודיונים. גמרנו את זה. אל תחזירו אותי בכל פעם לסעיפים שכבר גמרנו.

<יואל הדר:>
אבל החריגים - - -

<היו"ר דוד רותם:>
את הסעיף הזה גמרנו, אנחנו כבר כמעט הצבענו עליו.

<חני לומפ:>
זה נוסח מאוד-מאוד חריג. אין נוסח כזה בחסד"פ, זה קיצוני מאוד. גם חריגים, גם טעמים מיוחדים, על עניין שהיום הוא היה בשגרה, שנתנו 60 יום עד לתשובה לאישום ולהסתרת חומרים.

<היו"ר דוד רותם:>
אני בינתיים במעצר?

<חני לומפ:>
כן.

<היו"ר דוד רותם:>
הבנתי. אז מה בוער לכם?

<חני לומפ:>
בוער לנו מאוד. 

<היו"ר דוד רותם:>
למה בוער לכם? אני במעצר, מה זה משנה?

<חני לומפ:>
לנו בוער מאוד, אפילו בוער הרבה יותר, כי אנחנו, למשל, רוצים שהמשפט ייפתח כדי שלא נגיע לתשעה חודשים, כשמדובר בקטין - שלא נגיע לחצי שנה, כדי שהעדים שלנו ישתפו פעולה. לנו בוער מאוד.

<יואב ספיר:>
מה יקרה אחרי תשעה חודשים?

<חני לומפ:>
נצטרך לבקש הארכה. לנו בוער מאוד. לנו בוער מאוד להתחיל את המשפט. 

<היו"ר דוד רותם:>
אם בוער לכם מאוד, אז באותם תיקים - - -

<חני לומפ:>
יש מקרים שהם לא בידיים שלנו.

<היו"ר דוד רותם:>
אלא בידיים של מי?

<חני לומפ:>
 יש חומרים שנוספים אחר-כך.

<היו"ר דוד רותם:>
בידיים של מי?

<חני לומפ:>
זה בידיים של כמה גורמים ביחד. 

<היו"ר דוד רותם:>
אפשר את כל הגורמים ביחד לכנס.

<חני לומפ:>
זה לא תיק אחד, זה 400 תיקים מורכבים בשנה, גם יותר.

<היו"ר דוד רותם:>
400 תיקים בשנה, לכן אני אומר: רבותי, תיקחו את 400 התיקים האלה בשנה, זה 30 בחודש, תחלקו אותם לשבועות, ואז תכנסו את הצוותים האלה בדחיפות יותר גדולה ותלחצו עליהם.

<יואל הדר:>
אולי במקום החריגים, שבית המשפט ישוכנע שיש הצדקה בזה. אנחנו נשכנע את בית המשפט בהצדקה. במקום חריג - הצדקה.

<היו"ר דוד רותם:>
רבותי היקרים, אני רוצה להגיד לבית המשפט: אל תעשה את זה כדבר שבשגרה, זה לא שגרה. בית המשפט שוכנע שיש טעמים - הוא תמיד ישוכנע. יש שבוע אחד של השתלמות פרקליטים ושבוע שני של השתלמות תובעים ושבוע שלישי. רבותי, אני מכיר את בתי המשפט, אתם שוכחים.

<יואל הדר:>
טעמים מיוחדים, בלי חריגים.

<היו"ר דוד רותם:>
אני לא רוצה רק "מטעמים מיוחדים", כי יש כל מיני החלטות שצריכות להינתן מטעמים מיוחדים, ואני יודע איך כותבים את הטעמים המיוחדים. אני רוצה לצמצם את הבעיה הזאת.

<חני לומפ:>
השאלה, אם יש בעיה.

<היו"ר דוד רותם:>
יש בעיה, כן. אני אומר לך שיש בעיה.

<חני לומפ:>
הסנגוריה לא חשבה שיש בעיה בנוסח המקורי.

<יואב ספיר:>
ודאי שכן, תקראי את המכתב שלנו.

<היו"ר דוד רותם:>
אם הסנגוריה לא חשבה, הם עשו עבודתם לא נכונה.

<חני לומפ:>
ענבל באה בישיבה הראשונה והציגה שאין לה בעיה עם ההצעה.

<יואב ספיר:>
חני לומפ, אני מפנה אותך לתגובה שלנו להצעת החוק, ששם אמרנו שהמועדים שנקובים הם ארוכים מדי לטעמנו.

<חני לומפ:>
זה לא היה נוסח על הטעמים החריגים. היתה אופציה בנוסח המקורי להגיש בקשה, וזהו. על זה לא היה לכם סייג.

<יואב ספיר:>
בעיקרון, עצם הרעיון שכל החומר לא מועבר לעיונו של הסנגור עם הגשת כתב האישום הוא כבר חריג. עכשיו הולכים לקבוע כלל שהוא לא חייב להיות מוגש, אלא יש לכם מלכתחילה כבר 45 ימי חסד. פה עכשיו מדובר על חריג לחריג, על משהו שהוא כבר סטייה שנייה מהעקרונות הכלליים של סדר הדין הפלילי.

<רבקה גלאט:>
במכתב של הסנגוריה כתוב שמוצע לקצר את התקופות. עם זאת, שבית המשפט יהיה מוסמך להאריך את המועד במקרים המתאימים לכך.

<חני לומפ:>
גם הסנגוריה הסכימה לנוסח פחות קיצוני.

<היו"ר דוד רותם:>
אני רוצה להבין, משום שהם כתבו "במקרים המתאימים", זה מחייב אותי?

<חני לומפ:>
לא, לא מחייב. 

<היו"ר דוד רותם:>
במקרה הזה הסנגוריה הצליחה עוד לפני הישיבה, כשקראתי את זה, כבר קיבלתי את מה שהסנגוריה אומרת בשכנוע רב. לא הייתי צריך הרבה מאמץ להשתכנע.

<ג'ואי אש:>
מה אדוני מצפה משופט שיקבל, למשל, בשבועיים שלוש בקשות כאלה והן בקשות מוצדקות. מה לעשות, קרה שבשבועיים מוגשות שלוש בקשות להארכת מועד מעבר ל-45 ימים. זה כבר הופך להיות משהו לא חריג, איך מגדירים חריג? איך שופט אמור להתמודד עם המלה הזאת, "חריגים"?

<היו"ר דוד רותם:>
הגשתי פעם מועמדות לשיפוט? לא. אני לא יודע מה זה מקרים חריגים, על השופט אני סומך, הוא יודע מה זה מקרה חריג. מקרה חריג הוא כי יש הרבה חומר ויש הרבה גופים מעורבים ויש הרבה אנשים שצריכים לשבת ויש הרבה בדיקות, ולכן הוא חריג. חריג זה לא סטטיסטיקה, חריג זה שבמקרה הזה יש משהו שהוא לא תיק רגיל.

<ג'ואי אש:>
זה עלול - - -

<היו"ר דוד רותם:>
אתה רוצה שנבנה את שיקול הדעת של השופט? 

<ג'ואי אש:>
לא נבנה, אבל אני לגמרי מבין את הצורך הזה.

<היו"ר דוד רותם:>
אין לי בעיה לכתוב: תינתן רק במקרים חריגים הקשורים להיקף התיק, המעורבים בו. אני אתן לו את כל הפרטים, שלא יחשוב שזה עניין סטטיסטי. אני גם יכול לכתוב: במקרים חריגים לא סטטיסטית...

<רבקה גלאט:>
זה אולי מצביע על הדו-משמעותיות הבעייתית שטמונה בביטוי הזה, חריג, שזה אולי סטטיסטי - - -

<היו"ר דוד רותם:>
גברת גלאט, אנחנו מדברים על שופטים בישראל.

<רבקה גלאט:>
עדיין.

<היו"ר דוד רותם:>
אתם לא סומכים עליהם - -

<חני לומפ:>
סומכים. סומכים.

<היו"ר דוד רותם:>
- - ששופט, כשהוא רואה את זה, הוא מבין מה זה מקרים חריגים?

<רבקה גלאט:>
זה נתון לפרשנות, שאולי לא היינו רוצים.

<היו"ר דוד רותם:>
שופט כל היום עוסק בפרשנות. מה עושה שופט? הוא מגיע ב-08:00 בבוקר לבית המשפט במקרה הטוב, ועד הצהריים הוא כל הזמן עוסק בפרשנות.

<חני לומפ:>
הוא גם שומע ראיות.

<היו"ר דוד רותם:>
לא חשוב, גם כשהוא שומע ראיות, הוא עוסק בפרשנות, כי הוא צריך לפרש מה אומרים לו. לפעמים השופט מפרש נכון, לפעמים השופט מפרש לא נכון. אנחנו מכירים את זה, זה לא חדש, זה גם בשלום וגם בעליון.

<חני לומפ:>
כשהוא מפרש, הוא גם חושב על כוונת המחוקק, אז צריך שתהיה מאוד ברורה כוונת המחוקק.

<היו"ר דוד רותם:>
אוי.

<חני לומפ:>
 קוראים את "דברי הכנסת".

<היו"ר דוד רותם:>
תעשי לי טובה - "כוונת המחוקק". כבר הסבירו לי בבית המשפט העליון יותר מפעם אחת שלמחוקק אין בכלל כוונה, כי המחוקק לוחץ על הכפתור לפי משמעת קואליציונית ומשמעת אופוזיציונית. מה שהמחוקק התכוון, אני אומר לכם את זה לפרוטוקול, כדי שהשופטים יקראו את דברי הכנסת, ואתם תיקחו ותשמרו את זה בכל התיקים, כדי להגיד להם מה היתה כוונת המחוקק - כפי שאתם שמים לב, אני המחוקק היחיד היום - הכוונה היא לא סטטיסטית - -

<חני לומפ:>
באופן חריג...

<היו"ר דוד רותם:>
- - אלא היקף התיקים, המעורבות של גורמים רבים בתיק, הסיבוכים שבתיק – זו הכוונה במקרים חריגים. אם אתם רוצים אני מוכן לכתוב את זה בניסוח מפורש בחוק.

<לילה מרגלית:>
השאלה, למה במקרים של תעודת חיסיון לטובת המדינה נדרשת מראש תקופה כל כך הרבה יותר ארוכה.

<היו"ר דוד רותם:>
נגמר. כבר עברתי את זה. רבותי, אני לא אתחיל את זה עוד פעם. דיברנו על זה בפעם הקודמת, נגמר הסיפור. הכנסתי "מקרים חריגים", זה מפחיד אותם, כי זה לא היה בהתחלה. גמרנו. הורדתי את התקופה ל-45 יום, ובזה זה נגמר.

הלאה.

<אפרת חקאק: >
נמשיך עם סעיף 144. היושב-ראש רצה לדון בשאלה האם הדיון לפי הסעיף הזה יכול להיות באמת בכל שלב של הדיון, כפי שזה היום בחוק, או האם להגביל ולצמצם את הדיון הזה רק לדיון לפני הבאת ראיות.

<עינת גדעוני:>
בעניין הזה, באמת בהתחלה, בתזכיר, היה נוסח שהגביל מבחינת המועד, אבל אחרי זה חשבנו שאם אותו דיון יביא לייעול, למה לא לעשות בו שימוש גם אם זה במהלך המשפט? יכול להיות שזה באמת יכול להביא לייעול, ואפילו אם זה בנקודה מסוימת.

<היו"ר דוד רותם:>
פעם, כשהייתי צעיר, לימדו אותי שצדק ויעילות לא מסתדרים אחד עם השני. זה לא מסתדר. במשפט פלילי, אני כנאשם, יושב על הכורסה, נשען אחורה, ומחכה שהתביעה תוכיח. כל עוד היא לא הוכיחה מעבר לכל ספק, יש לי חזקת החפות. אי-אפשר בשם היעילות לקצץ בזכויות של הנאשם  ולהגיד לו: אדוני, תשתף פעולה, אתה צריך לענות על כל סעיף, אתה צריך להסביר לשופט. רבותי, אני לא צריך להגיד כלום. 

<עינת גדעוני:>
אבל בסעיף 144 - - -

<היו"ר דוד רותם:>
הגברת גלאט תספר לך על תיק שניהלנו פעם, כשאני נשענתי על הכסא אחורה ונתתי לתביעה להוכיח, כי ידעתי שחסרה להם שם נקודה אחת שהם שכחו להוכיח, ואז טענתי שלא הוכיחו שהנאשם הוא אזרח ישראלי. מה אני יכול לעשות? מותר לשופט לאפשר הבאת עדים גם אחרי טענת אין להשיב במקרים חריגים. הוא החליט שזה מקרה חריג. למה? ככה. הוא גם ידע מי הנאשם.

<עינת גדעוני:>

סעיף 144 אנחנו לא מבקשים מהנאשם. יש עניין של בירור הסכמות, מחלוקות, ייעול הזמנים, עניין של קבילות ראיות. המקום הטבעי לקיים את אותו דיון זה בתחילת המשפט, אבל ייתכנו מקרים שבהם המשפט בהתחלה נראה יותר פשוט, ופתאום רואים שהוא יותר מורכב, והשופט אומר: אם עכשיו אני אעצור ואעשה דיון לייעול, יכול להיות שמכאן והלאה נוכל להמשיך בצורה יותר טובה. הדברים שמנויים בסעיף 144 אין בהם משהו שיכול לפגוע בנאשם, זה עניין באמת של בירור מחלוקות לעניין של הזמנים, להכריע בשאלות שאם נעצור את המשפט ונעשה את אותו דיון, אחר-כך, בהמשך, הדברים יהיו יותר פשוטים ויותר יעילים. אני לא רואה איך זה יכול לפגוע, זה יכול רק לייעל. למה למנוע את זה?

<היו"ר דוד רותם:>
"לברר הסכמה או מחלוקת בשאלות שבעובדה או במשפט". התביעה כבר נמצאת לקראת סוף הראיות, אני כבר מדמיין בראש את "אין להשיב לאשמה", ואז השופט עושה דיון כזה ואומר: רבותי, מה עם העובדות האלה? אתה מודה בהן? אני בעובדות האלה לא מתכוון להודות, התביעה לא הוכיחה אותן בכלל, למה אני צריך להגיד שאני לא מודה בהן?

<עינת גדעוני:>
הנאשם יוכל להגיד שהוא לא משנה מעמדתו כפי שהיתה בתחילת המשפט.

<היו"ר דוד רותם:>
אז השופט ישאל שאלות הבהרה. אני לא רוצה לאפשר לתביעה לתקן. אנחנו נמצאים במצב שהתביעה צריכה להוכיח. אני מתכוון בעוד חצי שעה לטעון "אין להשיב לאשמה", כי הם שכחו להוכיח משהו. השופט פתאום ראה את זה, הוא יגיד: איך אני אתן לתביעה לתקן? בואו חברים, תיכנסו בבקשה ללשכה, נקיים דיון מוקדם. והוא יגיד: רבותי, יש עובדה כזאת וכזאת. מה אתה אומר עליה? אני אומר: אדוני, נשארתי בעמדתי הקודמת. מה עמדתך הקודמת? הרי מותר לי לשאול אותך שאלות הבהרה, אז אני רוצה להבין מה אתה מתכוון בעמדתך המוקדמת. ואז אני אומר לו: אדוני, אני כופר בזה. התובע, באותה שנייה, קופץ ואומר: רבותי, את הנקודה הזאת שכחתי להוכיח, אדוני השופט, אני מבקש להביא עוד ראיות. למה שאני אתן לו?

<ג'ואי אש:>
בגלל החשש הזה, שבעיני - - -

<היו"ר דוד רותם:>
הוא לא חשש.

<ג'ואי אש:>
אני לא אומר שהוא לא חשש - - -

<היו"ר דוד רותם:>
הוא לא חשש, כי התביעה לא שוכחת אף פעם להביא את העדים שלה...

<ג'ואי אש:>
אני חושב שהוא חריג. מבחינת היעילות אנחנו משלמים פה מחיר, כי סעיף 144, אני יכול לחשוב על אלף דוגמאות - - -

<היו"ר דוד רותם:>
מה זה יעילות? תסביר לי מה אתה מתכוון ביעילות.

<ג'ואי אש:>
למשל, יש לי 20 עדים, ואנחנו מתחילים להעיד שלושה מומחים, לפעמים אחרי העדות של המומחים התמונה קצת משתנה גם מבחינת התביעה וגם מבחינת ההגנה. שופט מכנס את הצדדים, הוא לא מתחיל עוד פעם לצלוב את הנאשם, אם בכלל יש דבר כזה - תגיד לנו במה אתה מודה עכשיו ובמה לא, אלא האם לאור שלושת העדים שעכשיו נשמעו, אולי אפשר לוותר על עדים אחרים בפריפריה ודברים כאלה.

<היו"ר דוד רותם:>
למה אני צריך לקיים על זה דיון מיוחד? רבותי, לא קרה לי יותר מפעם אחת ששופט שמע עדים, התובע הודיע שהוא הולך להביא את העדים האלה והאלה בישיבה הבאה, ואז השופט שאל: אתם חושבים שצריך אותם בכלל? הוא לא ניהל על זה שום ישיבה, לא פרוצדורה ולא כלום. 

<עינת גדעוני:>
אנחנו רוצים לתמרץ לעשות שימוש בכלים האלה.

<היו"ר דוד רותם:>
אתם רוצים לתמרץ, כי אתם רוצים ייעול. רבותי, לא על חשבון זכויות הנאשם.

<רבקה גלאט:>
אנחנו לא חושבים שזה יהיה על חשבון זכויות הנאשם.

<רבקה גלאט:>
אני פשוט מרגישה צורך לשאול את אדוני בחזרה, ושחס ושלום זה לא ייחשב לחוצפה, אם אדוני לא סומך על השופטים. 

<היו"ר דוד רותם:>
השאלה ששאלת היא שאלה רטורית, התשובה ידועה לכולם.

<רבקה גלאט:>
קשה לי לדמיין סיטואציה שבה השופט מכוון באופן חד-צדדי באמצע הוכחות, כיוון שהוא גילה משהו מהראיות שנשמעו עד כה. זה יותר נראה לי משהו שקורה היום אצל שופטים שמתנהלים בצורה יעילה, כמו שאמר כאן חברי, גואי אש: שמענו ארבעה עדים עד כה, האם אתם בטוחים שצריך את ה-20 הנותרים?

<היו"ר דוד רותם:>
אני רוצה לספר לך סיפור, מכיוון שהשופט שאני מדבר בו כבר נפטר. היה לי תיק הריגה, הוא היה אצל שופט בבית המשפט המחוזי בירושלים, שגם דיבר ערבית שוטפת, ואני חקרתי אחד מעדי התביעה, ובשלב מסוים אמר לי השופט: שב, והתחיל לחקור את העד בערבית, את התשובות הוא נתן בתרגום לעברית מייד. ואז אחרי שהוא גמר והוא הוציא את מה שרציתי להוציא והיה לי קשה. הוא אמר לי: אתה מבין, צריך לדעת ערבית וצריך לדעת לחקור. זה קורה לסנגוריה וזה קורה לתביעה, ואת זה אני רוצה למנוע. הוא ייעל את המשפט, בתוך רבע שעה, 20 דקות, גרם לזיכויו של הנאשם, לא היה צריך יותר מזה.

<ג'ואי אש:>
מה שאדוני אמר קודם, שופטים עושים את זה כל הזמן, אז עכשיו אדוני רוצה למנוע את זה?

<היו"ר דוד רותם:>
אני רוצה למנוע לנהל על זה ישיבות בלשכה, כאשר לשופט יש כל מיני סמכויות והוא גורר את זה, ואני לא יכול להיות במצב שאני בשלב מסוים צריך להגיד לו: אדוני, אני לא רוצה לענות לך, אדוני הולך רחוק מדי, כי אז אני גם אשלם את המחיר. אני לא רוצה את זה. שופט עושה את זה באולם, אז אני יכול, כסנגור, לומר לו: אדוני, אני רוצה את כל העדים, או אני מוכן לוותר על העדים. אני לא רוצה שהוא יתחיל לעשות לי בירורים למה אני לא מוותר על העד הזה, מה הוא יוסיף לי, הרי המומחה כבר אמר ככה וזה אמר ככה. אני לא רוצה לקיים על זה דיון. אם זה דבר שנעשה כלאחר יד, הוא נעשה כלאחר יד. אם אני מקיים על זה דיון, אני צריך להתעמק בדברים הרבה יותר.

<רבקה גלאט:>
אותו הרציו, אולי במידה מעט יותר מוחלשת, צריך לחול על כל הדיון לפי סעיף 144 מלכתחילה, גם אחרי התשובה לאישום, כי גם שם הדיון הזה יצריך פתיחת קלפים.

<היו"ר דוד רותם:>
עוד לא גמרנו את הסעיף הזה.

<רבקה גלאט:>
אני רוצה להבין את העמדה שלך. אדוני חולק על 144 מלכתחילה, לא רק בשלב מתפתח של המשפט, אלא גם בשלב של פתיחת המשפט.

<היו"ר דוד רותם:>
על חלק מהדברים בסעיף 144 אני חולק.

<רבקה גלאט:>
כבר בהתחלה.

<היו"ר דוד רותם:>
כבר בהתחלה, בוודאי. אני לא רוצה ששופט ישאל אותי לפרטי פרטים, אני לא רוצה שהוא ישאל אותי על כל עובדה. יש הרבה דברים שיש לי בעיה אתם. השופט מנהל דיון ואומר: אני רוצה לראות, אולי אפשר להגיע להסכמה שחלק מהעדויות לא יישמעו, אלא ההודאות תוגשנה - כשהייתי סנגור נורא אהבתי את זה, הייתי מעדיף לנהל את כל התיק רק עם הודאות, בלי חקירות, כי חקירות זה תמיד רק נותן לתביעה אפשרות לתקן, וחקירות נגדיות, יש מעט עורכי-דין שיודעים לעשות כמו שצריך ולשבור את העד. אני לא רוצה ששופט יגבש לעצמו דעה לפני שהוא שמע את העדויות. אני חושב שזה לא נכון.

<רבקה גלאט:>
זה מאוד מעורר מחשבה, כי אני קוראת את סעיף 144 כלב לבה של ההצעה לייעול ההליך הפלילי, זה לב לבה של הצעת החוק הזאת, ואם אני זוכרת נכון ההיסטוריה החקיקתית שלו, כפי שהיא סופרה לנו כאן, כחצי מיתולוגיה וחצי היסטוריה, שהיא יזומה על-ידי ועדת נאור, והובעה שם מצוקה, גם של שופטים, בדבר חוסר היעילות של ההתנהלות של המשפט כפי שהוא היום. זאת אומרת, הטענה היתה שאין מספיק כלים, או הכלים לא מספיק ברורים לשימוש - כך הובאו הדברים בפנינו - והדברים שאדוני אומר מאוד מעוררים מחשבה,  אבל הם ממש פוגעים בלב לבה של ההצעה.

<היו"ר דוד רותם:>
מה הם טענו, שאין להם כלים לייעל את מה?

<רבקה גלאט:>
לא הייתי בוועדת נאור, אולי מי שהיה שם יכול להגיד בצורה טובה. אולי יש פרוטוקולים של ועדת נאור.

<היו"ר דוד רותם:>
לצערי הרב, ועדת נאור זה כמה פרוטוקולים שמתוכם צריך להבין את הכול. לא ראיתי דוח כמו בוועדת גולדברג, דוח מסודר. אין דבר כזה.

<עינת גדעוני:>
יש הצעות החוק ויש פרוטוקולים של הדיונים.

<אפרת חקאק: >
הסעיף המוצע של סעיף 144 לא מוסיף הרבה על הסעיף הקיים. הוא מפרט, אבל הוא לא מוסיף כלים.

<עינת גדעוני:>
המטרה היא שיעשו שימוש גובר - - -

<רבקה גלאט:>
 - - - להבליט את הכלי הזה ככלי שמונח פה לשימוש.

<היו"ר דוד רותם:>
סליחה. אין לי בעיה לברר הסכמה או מחלוקת בשאלות שבעובדה או במשפט ולבחון אפשרות לצמצום המחלוקות בשאלות אלה. לפני המשפט, השופט עוד לא שמע עדויות, התביעה עוד לא יודעת איפה היא נמצאת, הוא מברר, אומרים לאדוני: אין לי שום בעיה, את הודאות הנאשם יגישו בלי להביא את הגבוה, כי אני לא הולך לטעון פה למשפט זוטא. אין לי גם טענה שהייתי במקום אחר. אלה השאלות שבעובדה או במשפט. אחר-כך הוא בודק ואומר: אני רוצה לדעת האם אתה מקבל? יש לי קלטות שצולמו על-ידי המתלונן, האם אתה מוכן או שאתה רוצה שאני אעבור את כל שבעת מדורי הגיהינום, ואני אוכיח שזה מקורי וזה לא בושל, וזה לא כך ולא אחרת. אלה דברים שהם בטכניקה ולא במהות. כשהוא מנהל דבר כזה אחרי שהוא שמע ראיות, זה כבר מתחיל להיות מהות. כשאנחנו מדברים על ייעול טכני, אין לי בעיה. 

<רבקה גלאט:>
אדוני ימשיך את הרשימה לסעיף קטן (ב), אחרי פסקאות (4), (5) ו-(6). לא קראתי אותן כרגע לעומק, אבל סעיף קטן (ב) במובהק שאלות הבהרה.

<היו"ר דוד רותם:>
זה דבר שהכי מפחדי אותי בעולם כשאנחנו נמצאים בשלב ראיות.

<רבקה גלאט:>
אולי גם בהתחלה.

<היו"ר דוד רותם:>
בהתחלה לא, כי מה הוא שואל? הוא שואל: אדוני, למה אתה רוצה את העד. אני אגיד לו: אדוני, אני רוצה את העד, כי אני רוצה להוכיח דברים נוספים. אני לא אפרט לו מה אני רוצה - הסנגורים לא כאלה שנולדו אתמול - אני אגיד שאני רוצה להוציא ממנו דברים אחרים. 

<עינת גדעוני:>
באמת בתזכיר זה היה מוגבל, אבל המטרה בהרחבת האפשרות הזאת היתה רק לצורך ייעול. זו היתה התכלית הבלעדית של האפשרות לעשות בזה שימוש בכל שלב של הדיון.

<היו"ר דוד רותם:>
שופט יעיל עובר על כתב האישום, מכנס את הישיבה הזאת, ואז הוא כבר יודע מה צריך להוכיח ואומר: רבותי, נראה איפה אפשר לצמצם את המחלוקת. אחרי שהוא שמע עדויות והוא עוד שואל שאלות הבהרה, הוא כבר נכנס למהות של התיק ולא רק לייעול של התיק.

<חני לומפ:>
גם היום כתוב.

<עינת גדעוני:>
144 היום הוא גם בכל שלב של הדיון.

<חני לומפ:>
גם כתוב "בכל שלב", אין הבדל. למעשה זה שימוש מאוד קיצוני של המצב הקיים, לא לכיוון של ייעול.

<עינת גדעוני:>
היום זה באמת לאחר תחילת המשפט או בכל שלב של הדיון.

<חני לומפ:>
ואפשר לשאול שאלות הבהרה

<היו"ר דוד רותם:>
אין שאלות הבהרה.

<רבקה גלאט:>
שאלות הבהרה אפשר רק בדיון רשות, לפי 143.

<עינת גדעוני:>
זה משהו אחר מסעיף 143.

<היו"ר דוד רותם:>
הנוסח הקיים בסעיף 144, אני לא יודע למה עשיתם בו שינויים. אני לא מבין מה אתם מנסים להרוויח בשינוי של סעיף 144.

<חני לומפ:>
מה שהוועדה ניסתה להרוויח זה פירוט של הכלים, ושבית המשפט ישתמש בהם ביותר, בדברים שהיום בפרקטיקה - - -

<היו"ר דוד רותם:>
לברר הסכמתם לשאלות שבעובדה ולקבילות מסמכים ומוצגים והגשתם שלא באמצעות עדים - מה שעשיתם, רק פירטתם את זה על שמונה סעיפים במקום בסעיף אחד.

<חני לומפ:>
נכון.

<היו"ר דוד רותם:>
שאלות ההבהרה לא היו קיימות היום.

<רבקה גלאט:>
היה, לפי סעיף 143, ובאמת רק בשלב המקדמי, כי סעיף 143 הוא דיון מקדמי.

<היו"ר דוד רותם:>
יוצא מן הכלל, לכן אני אומר: רבותי, אני רוצה להישאר בשאלות הבהרה רק בשלב המקדמי.

<חני לומפ:>
צריך לעשות הבחנה. כן אפשר לקיים את הדיון בכל שלב, אבל שאלות הבהרה אדוני רוצה רק בשלב המקדמי. זה עניין אחר.

<היו"ר דוד רותם:>
יתר הדברים אין טעם כבר לנהל בשלב מאוחר יותר.

<חני לומפ:>
לגבי השאלות של בית המשפט, גם היום, לפי סעיף 175, הוא יכול לשאול שאלות.

<היו"ר דוד רותם:>
מכיוון שכולנו מכבדים את בתי המשפט, שופט יכול, גם באמצע חקירה נגדית, לשאול את הסנגור שיגיד לו לאן הוא רוצה להגיע עם השאלות האלה. אנחנו יודעים. אבל אני לא רוצה לתת לו את זה בכפית בדיון שבו הוא יתחיל לשאול שאלות הבהרה.

<חני לומפ:>
כמו שאני אומרת, סעיף 175 נותן לו את הכלים לעשות את זה גם היום.

<רבקה גלאט:>
לשאול את העד, לא לשאול את הסנגור. לעשות חקירה מטעם בית המשפט.

<חני לומפ:>
קודם היושב-ראש דיבר על חקירת עד והבעייתיות שבה. יש לבית המשפט סמכות מפורשת לעשות את זה.

<היו"ר דוד רותם:>
את מה?

<חני לומפ:>
לחקור עד.

<היו"ר דוד רותם:>
לחקור עד זה מאה אחוז בסדר, הוא יכול גם לתפוס מישהו שנמצא באולם ולהעלות אותו לדוכן, את זה אנחנו יודעים, אבל הוא לא יכול לחקור את הסנגור. זו הנקודה. בשאלות הבהרה זה לחקירה של הסנגור. זה, כי הוא רוצה לדעת את הטקטיקה שלי.

<ג'ואי אש:>
בכל מקרה תהיה זכות לכל צד, וכנראה שזה יותר רלוונטי לסנגור, להישאר עמום גם בשלב הזה. אני מוכרח לומר שאולי פעם או פעמיים יצא לי לקיים דיון לפי סעיף 144 באמצע ההליך. זה מאוד-מאוד חריג, לפחות על-פי הניסיון שלי, אבל אני חושב שהחשש שאדוני מעלה שבשלב הזה יכול להיות שקו הגנה מסוים ייחשף, בכל מקרה, סנגור יכול להגיד: אדוני, אני מעדיף לא לענות לגבי השאלות האלה של העובדות. יש לי קו הגנה, אני לא רוצה לחשוף אותו. בית המשפט מקבל טענות כאלה.

<היו"ר דוד רותם:>
אין שום ספק, אבל באותו רגע זה מדליק נורות אדמות גם אצל התביעה וגם אצל השופט.

<ג'ואי אש:>
אומנם לא הייתי פה, אבל קראתי את הפרוטוקולים. אני חושב שחוזרים לדיון שגם בשלב של ניהול המשפט, כשסיימנו את החקירה, הכול גלוי וידוע, אנחנו עכשיו מנסים לברר מה שקרה. האם עדיין על חשבון הייעול של ההליך הנאשם, כמו שאדוני אמר, להישען אחורה? בכל זאת אנחנו עושים פה בירור של העניין, וזה כל תכלית התיקון הזה. צריך לחשוב על זה עוד פעם.

<היו"ר דוד רותם:>
נחשוב יחד. מה מטרתו של המשפט הפלילי? לברר את העניין.

<חני לומפ:>
חקר האמת.

<היו"ר דוד רותם:>
איך אמרת?

<חני לומפ:>
חקר האמת.

<היו"ר דוד רותם:>
הצהרת אמונים ללשכת עורכי-הדין? את זוכרת מה היה נוסח ההצהרה? לעזור לבית המשפט לעשות חוק, לא צדק, לא אמת, ולא בטיח. קבענו כללים למשפט הפלילי, קבענו שלנאשם יש חזקת חפות עד שהתביעה לא הוכיחה מעבר לכל ספק, וזו מטרתו של המשפט הפלילי – לאפשר לתביעה להוכיח את טענותיה מעבר לכל ספק.

<חני לומפ:>
עשיית צדק וחקר האמת, זו המטרה של החוק הפלילי, לא שהתביעה תוכיח, גם שהנאשם יוכל להוכיח ההיפך, לעורר ספק.

<היו"ר דוד רותם:>
למה הוא צריך לעורר ספק? כי את צריכה להוכיח מעבר לכל ספק.

<חני לומפ:>
מה המטרה? למנוע הרשעת חפים מפשע.

<היו"ר דוד רותם:>
אם המטרה היתה לעשות צדק ואמת, למה את צריכה להוכיח מעבר לכל ספק?

<חני לומפ:>
כדי למנוע הרשעת חפים מפשע. מאחר שהגישה היא שבידי הרשויות יש כוח ועוצמה וכל הכלים, דורשים מהם רף ראיות גבוה.

<היו"ר דוד רותם:>
למה? אם אנחנו מחפשים את האמת, האמת היא רק אחת. אם היינו אומרים "תוכיח", כמו במשפט אזרחי, זה מאה אחוז בסדר. עובדה שאנחנו לוקחים מאדם את כל רכושו. זו לא צריכה להיות הבעיה. קבעו כללים במשפט הפלילי "מעבר לכל ספק". למה? אני לא יודע. לסנגוריה בטח יש עבודת דוקטורט.

<יואב ספיר:>
במקרה כן. רק במשפט אחד, זה נכון שהמשפט שואף לגלות מה קרה, אבל מתוך הנחה שיש טעויות, הבחירה החברתית שלנו היא העדפה ברורה וחד-משמעית של טעות, של זיכוי אדם אשם, לעומת טעות של הרשעת חפים מפשע, וזו אחת הסיבות העיקריות. מכיוון שאנחנו רוצים מאוד-מאוד להיזהר מהטעות של הרשעת חפים מפשע, זו אחת הסיבות לכך שאנחנו דורשים הוכחה מעבר לספק סביר. סיבות אחרות באמת נעוצות בכוח העודף של התביעה וכן הלאה. 

<היו"ר דוד רותם:>
אתה מתחיל לעורר בי ספקות...

<ג'ואי אש:>
חלק מהכללים שנקבעו הם, שהמשפט מתחיל, הנאשם מתייחס לכתב האישום שהוגש נגדו. הוא משיב לאישום. מה זה משיב לאישום?

<היו"ר דוד רותם:>
הוא אומר: אני כופר בעובדות. ואתה רוצה ממני לא רק את האמירה שאני כופר בעובדות, אלא שאני אגיד לך במה אני כופר.

<ג'ואי אש:>
זאת תכלית החוק - בואו נייעל. נכון, אני רוצה לדעת במה אתה כופר, במה אתה מודה, שאני אדע לכלכל את צעדי בתבונה, ובמקום להביא 20 עדים, אני אביא שבעה עדים. נכון, ודאי שצריך פה שיתוף פעולה של הנאשם, זה חלק מהחוק וחלק מהכללים.

<היו"ר דוד רותם:>
השאלה היא רק אם במשפט הפלילי הנאשם צריך לשתף אתך פעולה. כבר קיצצנו. פעם היתה לו זכות שתיקה, אז כבר אמרנו שזה ישמש נגדו וכל הדברים האלה. אנחנו יכולים לעשות דבר הרבה יותר פשוט, תאמין לי, אני יכול להביא לך הודאה מכל נאשם יותר טוב מאחרים פה. יש גלגל שבספרד נמצא במוזיאון, תעביר אותו שלוש פעמים בגלגל והוא ייתן לך הודאות.

<חני לומפ:>
כמה הודאות שווא היו רק כדי לרדת מהגלגל? הרבה מאוד.

<היו"ר דוד רותם:>
לכן אני אומר: רבותי, אם אנחנו רוצים לשמור על הזכויות, הייעול לא יכול לבוא במקום כל דבר. כשאני צריך להגיד לשופט שבעובדה הזאת אני מודה ובעובדה הזאת אני כופר, והוא שואל אותי למה אני כופר בזה – אני אביא דוגמה נורא פשוטה, הגעתי לבית המשפט, השופט צבי כהן ראה אותי, תפס אותי, אמר לי: בוא הנה, אתה מקבל עכשיו ייצוג של נאשם בסחר בסמים. חבר'ה, אני לא יודע מה זה סמים, בחיים שלי לא ניהלתי משפט כזה. הוא אמר לי: אתה מייצג אותו. אני לוקח את התיק, אני עובר עליו, הוא נתן לי רבע שעה, ואני מגלה דבר נורא פשוט, כאשר תפסו את הסם, כותב השוטר, שמתי אותו במעטפה חומה וכך וכך. למעבדה הגיעה מעטפה ירוקה. יופי. אני קצת מבין במשפט פלילי, לא מבין בסמים, יושב אחורה ונח. שואל אותי השופט: יש לך שאלות - לא, אדוני, אין לי שום שאלה, וכך אני גומר את המשפט. אני אפילו לא מביא את הנאשם בתור עד. אני מבקש לסכם, אני אומר לשופט: אדוני, זה לא אותם סמים שהגיעו, אז מתחיל התובע להסביר: אדוני, זו תקלה של המעטפות, פעם היו חומות ואחר-כך הפכו אותן לירוקות, וזה טופס וכו'. זה לא עוזר. תאר לך שבמשפט הזה השופט היה שואל אותי: אתה מודה? אני אומר לו : לא. למה אתה לא מודה? אני אגיד לו? כי זו מעטפה חומה וזו מעטפה ירוקה? לא רוצה לגלות לו את זה, ואתה מכריח אותי בקדם משפט הזה לגלות את הדברים.

<עינת גדעוני:>
השופט לא אמור לשאול למה.

<היו"ר דוד רותם:>
רבותי, אני לא רוצה לעזור לתביעה.

<עינת גדעוני:>
שאלות ההבהרה לא אמורות לשאול את הנאשם מדוע הוא כופר.

<היו"ר דוד רותם:>
אלא מה? איך אנחנו יודעים מה יהיו שאלות ההבהרה. לא כתוב בחוק מה הן שאלות ההבהרה. הוא אומר לו: האם נכון שמכרת סמים?

<עינת גדעוני:>
זה אמור להיות כמו שיש תשובה לאישום, ובתשובה לאישום לא אמורים לשאול שאלות מעבר למה שכתוב כאן בסעיף קטן (ב), "שאלות הבהרה בהתייחס לדברים שנמסרו על ידם, ובלבד שהשאלות לא יחרגו מהדרוש להבהרת דברים אלה".

<היו"ר דוד רותם:>
להבהרה. אתה אומר שאתה כופר בעובדה הזאת – תסביר לי למה אתה כופר.

<עינת גדעוני:>
זו שאלה שהשופט לא אמור לשאול את הנאשם.

<היו"ר דוד רותם:>
הבנתי. אז בואו נרשום מה הוא אמור לשאול אותו ומה לא. רבותי, אנחנו חיים בפרקטיקה היומיומיות, שופטים שואלים מה שהם רוצים בלי שזה כתוב בחוק, וזה הכול. ועוד לא ראיתי מקרה שמישהו ערער על זה, וגם אם השופט אחר-כך לא רשם את זה בפרוטוקול, גם אם הגשת בקשה לתיקון פרוטוקול, הוא יגיד לך: אני לא זוכר. 

<ג'ואי אש:>
מה אדוני אומר? יבוא שופט והוא יחשוב אחרי שהוא שמע X עדים שכנראה הצדדים מסכימים שאין צורך באי-אלו עדים שרשומים ברשימת עדי התביעה, הוא לא יוכל לעשות שום דבר?

<היו"ר דוד רותם:>
הוא ייכנס ביום שלישי בבוקר לאולם, הוא יגיד: תשמעו, רבותי, לאור העדים ששמענו, האם אתם באמת חושבים שאנחנו צריכים לבזבז את זמננו ולשמוע את העדים האלה והאלה?

<ג'ואי אש:>
זה סעיף 144.

<היו"ר דוד רותם:>
לא. בסעיף 144 הוא מתחיל להכניס אותנו ללשכה ולשאול שאלות הבהרה.

<יואב ספיר:>
אגב, הצדדים הרבה פעמים מגיעים לדברים האלה בלי עזרתו של בית המשפט. חברי יודע את זה. ברוב המשפטים מדברים הצדדים.

<רבקה גלאט:>
עכשיו מדברים על המקרים שלא, כשהצדדים לא הסכימו.

<יואב ספיר:>
אם הצדדים לא מסכימים, אי-אפשר לכפות עליהם, זו זכותו של הסנגור. אני חושב שהיושב-ראש מביע חשש כלשהו מהפעלת לחץ. הצדדים יכולים לדבר ביניהם ולוותר על עדים, ועושים את זה כמעט בכל המשפטים שאני מכיר. 

<רבקה גלאט:>
כל מה שאני אומרת שיש פה פערים בהשקפות העולם.

<היו"ר דוד רותם:>
לא פערים בהשקפות העולם. הפחד שלי, כמו שאמר יואב ספיר, הלחץ של השופט. אנחנו יודעים באיזה עומס עובדים השופטים, אנחנו יודעים שהם ממלאים סטטיסטיקות, ותאמינו לי, אני רואה את הסטטיסטיקות האלה, והם יודעים שכדי לקבל קידום אסור שיהיו תיקים תלויים ועומדים וכל הדברים האלה, והשופט יתחיל ללחוץ כי נראה לו שהוא כבר מבין את התיק, הוא כבר יכול לכתוב פסק-דין. אנחנו ידועים את זה לא פעם ולא פעמיים.

<רבקה גלאט:>
אני בזהירות שואלת שוב - - -

<היו"ר דוד רותם:>
אם אני לא סומך על השופטים? זו שאלה רטורית.

<רבקה גלאט:>
אני לא חוזרת על דברים שכבר אמרנו. אני בזהירות שואלת, האם יש צורך בהצעה? האם הייעול הזה ראוי בעיני המחוקק של מדינת ישראל?

<היו"ר דוד רותם:>
את שואלת אותי? כל זמן שהשופט יושב שם כספינקס ולא משחק חלק מהמשחק, ונכון, זה לא משחק "אשקוקי", אני מכיר את כל האמרות האלה. כאשר השופט מתחיל להיות חלק מהמשחק המשפטי, זו חריגה שאסור לעשות. לפני המשפט השופט עוד לא יודע כלום, הוא טבולה ראסה, הוא רואה את רשימת העדים, הוא אומר: רבותי, אני רואה פה שמונה אנשי משטרה, תגידו לי מה כל אחד מהם עשה, התביעה, יכול להיות שהסנגור יוותר עליהם, ואז אומרים לו: זה גובה ההודאה, זה המוביל וזה המשחזר. אומר הסנגור: רבותי, ראיתי את החומר, אני לא צריך את העדים האלה, אין לי מה לחקור אותם, נגמר.

<רבקה גלאט:>
אני מבינה מה אדוני אומר, אני רק אומרת שווריאציה מאוד קרובה לזו, אם לא זהה למה שאדוני מציע, נמצאת כבר בחוק הקיים היום, ביחסים שבין 143 ל-144.

<היו"ר דוד רותם:>
אני מסכים. אם אתם שואלים אותי, אני לא יודע למה אתם רוצים להרחיב. אני לא מבין למה אתם מרחיבים. אני לא רואה את הייעול, אתם רק תבזבזו לשופטים זמן בישיבות קדם.

<ג'ואי אש:>
רשאי בית המשפט.

<עינת גדעוני:>
דרך המלך היא - - -

<היו"ר דוד רותם:>
אתם רוצים שאני אגיד לכם מה יקרה? הוא יקיים קדם ואחר-כך הוא יתחיל לשמוע ראיות, ואחר-כך הוא יקרא להם עוד פעם וינסה לשכנע אותם להגיע לעסקת טיעון ויגיד להם: תראו, רבותי, כבר הבנתי את זה וכבר הבנתי את זה. שופטים יבזבזו את הזמן. אני אומר לכם, זה כמו קדמי משפט במשפט אזרחי, עד שמגיעים לשמוע את התיק – 12 קדמי משפט.

<נחשון שוחט:>
אדוני, הערה קצרה לסדר. יש הצעת חוק נוספת שמטרתה לייעל את ההליכים בהרכבים, כשאחד הרעיונות שם זה להעביר דיונים לפי סעיף 144 לראש הרכב, וככל שמרחיבים את סעיף 144 וגולשים לשאלות שכבר נכנסות לעובי הקורה, לא יתאפשר לעשות את זה. צריך בכל מקרה להישאר גם היחס בין שתי הצעות החוק.

<היו"ר דוד רותם:>
אני לא יודע אם בכלל צריך לשמוע תיקים בפני הרכבים. שם אני אפיקורס מהצד ההפוך. כשהייתי סנגור פלילי העדפתי שופט יחיד ולא שלושה.

<ג'ואי אש:>
זה לא אומר שלא נכון לעשות כך, זה שאדוני כסנגור העדיף.

<היו"ר דוד רותם:>
התביעה, לדעתי, לא תתנגד שבכל תיק ישב שופט אחד, וגם המערכת לא צריכה להתנגד לזה. הסנגוריה לא תרצה את זה, הרי אני יודע על מי אני מדבר.

<יואב ספיר:>
דווקא ועדת נאור עברה תוך הסכמה שלנו, כי יש ממש בהערה של אדוני, העברה של סוגי תיקים רבים מאוד לדן יחיד עם הרכבים. לא בהכרח אנחנו חושבים שהרכב הוא תמיד נכון, לא מבחינת זכויות הנאשם ולא מבחינת האינטרס הציבורי.

<היו"ר דוד רותם:>
זה הסנגוריה הציבורית. נחשון שוחט, מה אתה אומר?

<נחשון שוחט:>
אני לא חושב שזה המקום להיכנס לשאלה. יש נייר עמדה שכתבתי - - -

<יואב ספיר:>
במיוחד כאשר בסיטואציה היום במדינת ישראל, אפשר להרשיע ברוב דעות, אז מה נותן ההרכב? בהרכב אתה צריך לשכנע שני שופטים לזיכוי. זו הבעיה.

<נחשון שוחט:>
הנקודה שאני מעלה כרגע מניחה מצב שהדיון בפני הרכב. אם זה לא בפני הרכב, אין בעיה. אם זה בפני הרכב, אז מובן שהכרעה בשאלות של קבילות ונאום פתיחה של התובע וכדומה, שאלות הבהרה, שנכנסות מעבר, אל"ף, צריכה להיות התאמה פורמלית בין שני הדברים - - -

<היו"ר דוד רותם:>
כשנגיע לחוק ההוא נתאים אותו, תאמין לי. אף-על-פי שאם אתה שואל אותי, דיונים כאלה צריכים להיות בפני ראש ההרכב ולא בפני כולם. אתה תגיד שאתה לא מסכים לכלום, ובזה נגמר הסיפור. אף אחד לא מכריח אותך להסכים פה למשהו.

<נחשון שוחט:>
אם מתקיים דיון בשאלת קבילות הראיה, ההרכב צריך להתייחס לזה.

<היו"ר דוד רותם:>
לא. פה מדובר על הסכמה.

<נחשון שוחט:>
הסכמות – אני מסכים שצריך להיות בפני ראש הרכב. רוב הדברים בסעיף 144 צריכים להיות - - -

<היו"ר דוד רותם:>
זה הסכמות. בסעיף 144 זה הכול הסכמות, חוץ משאלות ההבהרה.

<נחשון שוחט:>
אם רוצים לקדם את היעילות, צריך לעודד שזה יהיה בפני ראש ההרכב. בהמשך להערות של אדוני, אם מרחיבים אותו למשהו אינקוויזיטורי יותר ויותר מעורבות של השופט, צריך להיות שם כל ההרכב, ואז אתה פוגע ביעילות. 

<אפרת חקאק: >
האם היושב-ראש רוצה להציע למחוק את סעיף קטן (ב)? האם זאת הכוונה של היושב-ראש?

<היו"ר דוד רותם:>
כן. 

<אפרת חקאק: >
ואז אפשר להשאיר את הדיון גם לאחר - - -

<היו"ר דוד רותם:>
אם זה נשאר בשלב של לפני תחילת הראיות לא אכפת לי להשאיר גם את סעיף קטן (ב). 

<עינת גדעוני:>
זה משהו שנוסף באמת בשלב יותר מאוחר. בתזכיר זה באמת היה מוגבל עד לתחילת פרשת התביעה. חשבנו לא להגביל את בית המשפט.

<היו"ר דוד רותם:>
זה לא עניין של יעילות, זה עניין של הרגשה. אני מבטיח לכם שהדיונים האלה, אם הם יתקיימו כמו שאתם כותבים בסעיף, יתחילו בקשות לפסילת שופטים, כי הוא אמר בלשכה ככה והוא התכוון ככה והוא רמז ככה.

<חני לומפ:>
כל הסוגיות האלה היום עולות בקדמים ובפסילות שופטים - - -

<היו"ר דוד רותם:>
היום זה לא דיון תוך כדי הראיות.

<חני לומפ:>
בתחום האזרחי. זו העתקה של הייעול שנעשה בתחום האזרחי.

<היו"ר דוד רותם:>
יש לי אליכם הצעה, חבל שאין פה אף אחד מהנהלת בתי המשפט. לכו תבדקו ממוצע תיקים בתיקים אזרחיים, כמה קדמי משפט יש בהם.

<חני לומפ:>
כמה דיונים.

<היו"ר דוד רותם:>
כן. כמה דיונים. כמה זמן מתבזבז על קדמי משפט, ואנחנו רוצים לגמור את התיקים.

<חני לומפ:>
לכאורה הם חשבו שזה יעיל שם, אז נעתיק את זה גם לדין הפלילי.

<היו"ר דוד רותם:>
דיברתם קודם על סטטיסטיקה, הם לא בדקו סטטיסטיקות. הרי בזבוז הזמן הכי גדול בעולם זה הקדמי משפט. לא קורה בהם כלום - אתה תגיש את השאלון בתוך 30 יום, ואתה תענה 30 יום אחר-כך, תגלו מסמכים וכל הדברים האלה. אחרי 30 יום באים עוד פעם: אדוני, לא הספקתי להגיש את השאלון - עוד 30 יום, נקבע עוד קדם משפט.

<חני לומפ:>
היום למעשה, בשלב הקדם, נתנו יותר כלים לשופט גם להחליט החלטות וגם לקבוע עובדות. היום המטרה היא כן לצמצם אם התוצאה הושגה.

<היו"ר דוד רותם:>
חבל שאין פה אף אחד מהנהלת בתי המשפט, אז היינו רואים את הסטטיסטיקה כמה קדמי משפט מנהלים בתיקים. וחבל, במשפט פלילי, לבזבז את הזמן על הדברים האלה.

<רבקה גלאט:>
אם כן, לנסות להגן על הסעיף המוצע, השאלה אם היתה נחה דעתו של היושב-ראש אם היינו מוחקים את סעיף קטן (ב)?

<עינת גדעוני:>
עדיף לחזור לכוונה המקורית לתזכיר, שזה היה מוגבל עד לתחילת פרשת התביעה.

<אפרת חקאק: >
ואז מה היחס בין סעיף 143 לסעיף 144?

<היו"ר דוד רותם:>
רבותי, אין לי בעיה. אתם רוצים להשאיר את זה, תורידו את סעיף קטן (ב), תשאירו את זה עד שלב הראיות. אין לי שום בעיה.

<רבקה גלאט:>
סעיף 144 יחול רק בשלב המקדמי. 

<היו"ר דוד רותם:>
כן, לפני תחילת הראיות.

<ג'ואי אש:>
להוריד את סעיף קטן (ב)? למה להוריד את סעיף קטן (ב)?

<רבקה גלאט:>
מה ההבדל בינו לבין סעיף 143 הקיים?

<עינת גדעוני:>
סעיף 143 זה משהו אחר, הוא נועד - - -

<היו"ר דוד רותם:>
כשנדון עוד מעט ב- - - לנאשם, נדבר על הסעיף הזה. השאלה היא מה זה "שאלות הבהרה בהתייחס לדברים שנמסרו על-ידם". פה זה איך מנהלים את המשפט.

<חני לומפ:>
לחילופין אפשר את סעיף קטן (ב) לסייג רק לתחילת המשפט.

<היו"ר דוד רותם:>
לא. חבר'ה, חבל על הזמן. אתם רוצים לייעל את הדיון או אתם רוצים למשוך אותו? אם הוא ינהל קדמי משפט, בכל פעם שתהיה בעיה: עדים לא הגיעו, שכחו להביא את הנאשמים בזינזנה, העבירו אותו לבית משפט אחר – בואו ננהל קדם משפט. יאללה, חבר'ה, אתה מוכן להודות בזה? לא רוצה להודות בכלום, אני רוצה להגיד: לא מודה, נקודה. אדוני, תעיר אותי כשיגיע זמני להעיד. אתם מנסים לערב את הנאשם בהליך המשפטי, כשהוא לא רוצה להיות מעורב בו. ואני חושב שבשם היעילות, כשיש יעילות מצד אחד וצדק מצד אחר, הצדק לא מחייב את זה, היעילות אולי כן. אני לא מוכן להקריב את הצדק על מזבח היעילות. תביאו עוד שופטים, תהיה הרבה יותר יעילות.

<עינת גדעוני:>
נקודת המוצא של הצעת החוק היא לנסות לייעל, וכל זאת בלי לפגוע בהגנה.

<היו"ר דוד רותם:>
אני מסכים. אני מוכרח לומר שתוך כדי משפט מנהלים קדם כזה ושואולים שאלות הבהרה והסברים למה שאמרתי, אני לא רואה בזה ייעול וצדק, אני רואה בזה ייעול כנגד הצדק.

<ג'ואי אש:>
תמיד פתוחה בפני הנאשם האפשרות לא לשתף פעולה עם השאלות האלה, וזאת זכותו.

<היו"ר דוד רותם:>
קודם כול, לא בטוח שזאת זכותו, משום שאחר-כך יגידו לו שזה ישמש נגדו, זה סיוע וכל הדברים האלה. הרי אנחנו מכירים את השלבים. הבעיה היותר גדולה מזאת, גם הסנגור צריך להופיע בפני אותו שופט עוד פעם – אני לא מתכוון לסנגורים כאן, אלה צדיקים גמורים – אני מודיע לך שלי היו בעיות עם הדברים האלה. כששופט שואל אותך שאלה, ואתה אומר לו: אדוני, אני לא רוצה לענות לך, והוא כועס ממילא על כל דרך ניהול המשפט, תשלם על זה מחיר, ואפילו יגידו לך התובעים, שגם להם זה קורה.

<ג'ואי אש:>
כשסנגור אומר: אדוני, אני מעדיף לא לחשוף קו הגנה מסוים, אני לא יודע.

<היו"ר דוד רותם:>
השופט מייד שואל אותו: למה אתה מתכוון?

<ג'ואי אש:>
לא ראיתי את זה, אדוני. אנחנו לוקחים את כל החשדות והחששות שלנו לקצה, ובעטיים של החששות האלה - - -

<חני לומפ:>
חששות, כשאפשר גם היום לעשות את זה.

<היו"ר דוד רותם:>
מה שאתם עושים בצד השני, בשם הייעול אתם מוכנים לקחת את ההליך הפלילי על הקו. זה כבר לא שהתביעה צריכה להוכיח, אלא נשתמש בנאשם, הוא יעזור לנו, תודה בזה, למה אתה לא מודה בזה. ושופטים עושים את זה גם היום.

<ג'ואי אש:>
אל תודה בכלום, תגיד לנו מה אנחנו צריכים להוכיח.

<היו"ר דוד רותם:>
הכול. למה אני לא יכול להגיד "אני כופר בעובדות", נקודה?

<ג'ואי אש:>
אתה יכול.

<רבקה גלאט:>
זה משהו שהיה קיים עד היום, והוא לא סעיף שערורייתי שגרר אחריו פסיקות דרמטיות על סיטואציות שנתקלנו בהן - - -

<חני לומפ:>
זה המצב המשפטי.

<היו"ר דוד רותם:>
כבר קפצתי לסעיף הבא שאתם רוצים שאני אתן תשובות מפורטות.

<חני לומפ:>
גם היום .

<היו"ר דוד רותם:>
בוודאי. אני יודע, בכפר-סבא היה שופט מוקד שהיה "טוחן" אותך – למה אתה לא מודה בעובדה הזאת? מה לא בסדר כאן? האם עשית ככה בשעה זו או שזה היה בשעה אחרת? תסביר לי, אתה מתייחס לשעה כשאתה כופר, או שאתה מתייחס לעבירה? הוא היה חוקר את הסנגור חקירה נגדית. כשהיית אומר לו: אדוני, אני לא רוצה להשיב לך, אני כופר, אז הוא היה אומר: אוקיי, נקבע את זה לטיעון נוסף ותכין את התשובות בינתיים.

<ג'ואי אש:>
שמעתי שופטים ששואלים את השאלות האלה, מבקשים פירוט, וכשהסנגור אומר: אני כופר ואני מעדיף להשאיר את זה ככפירה כללית לגבי הסעיף הזה והזה, ממשיכים הלאה, וקובעים את זה להוכחות, לא לטיעון נוסף.

<היו"ר דוד רותם:>
היום אין ההוראה הזאת שהוא יכול לבקש ממני על כל עובדה וכו', היום אני יכול להגיד לו: החוק מחייב אותי להגיד "מודה", "לא מודה", אני לא מודה, תודה רבה.

<ג'ואי אש:>
יש גם פסיקה.

<היו"ר דוד רותם:>
כן, אבל הוא לא יכול לפרק את כתב האישום.

<עינת גדעוני:>
בעניין הזה, כל מה שהצעת החוק מבקשת לעשות זה כמו שהיום יש תשובה כללית, אמורה להיות תשובה לכל עובדה ולא מעבר לזה. כופר או מודה לכל עובדה בנפרד.

<היו"ר דוד רותם:>
למה אני צריך לכל עובדה בנפרד?

<רבקה גלאט:>
בסעיף 143 השופט רשאי היום.

<היו"ר דוד רותם:>
אני אדם הגון, אני לא משקר. אני עובר עבירות נוראיות, אבל אני לא משקר. אני יודע שאין לתביעה ראיות, כי ראיתי את החומר. אבל אני יודע שאם השופט ישאל אותי: האם זה נכון שביום כך וכך עצרת לגברת הזאת טרמפ? אני לא יכול לשקר. אני עצרתי, אבל אני יודע שלתביעה אין ראיות. אני לא רוצה להגיד לו כן. למה אני חייב? למה זה ייעל את ההליך?

<עינת גדעוני:>
זה ייעל, כי זה יגדיר בצורה הרבה יותר מדויקת את יריעת המחלוקת.

<היו"ר דוד רותם:>
זה יגרום לכך שהתביעה לא תצטרך להוכיח את זה.

<עינת גדעוני:>
אנחנו כבר נמצאים במצב של תחילת המשפט, כל החומר בפני הנאשם, והוא יכול - - -

<היו"ר דוד רותם:>
נכון, ואני רואה שאין לתביעה ראיות.

<חני לומפ:>
אתה יכול להגיד "אני כופר". 

<היו"ר דוד רותם:>
סליחה, אני לא משקר. אני אדם הגון.

<חני לומפ:>
אתה כופר, לא אומר לא נכון.

<היו"ר דוד רותם:>
מה זה שאני כופר? אני כופר בעובדה, זה אומר שאני אומר שהיא לא נכונה.

<חני לומפ:>
אתה אומר: תוכיח אותה.

<היו"ר דוד רותם:>
אני לא יכול להגיד: אדוני היקר, זה נכון מה שהם אומרים, אבל אין להם ראיות.

<חני לומפ:>
כשאתה אומר "אני כופר", זה מה שאתה אומר. אתה לא אומר אם זה נכון או לא נכון, אתה אומר שהתביעה תוכיח.

<היו"ר דוד רותם:>
לא. "אני כופר", זה אומר שהעובדה לא נכונה.

<חני לומפ:>

אתה אומר שאתה מאשר או מכחיש. אם אתה מכחיש, אתה אומר שהעובדה לא נכונה, אם אתה אומר "אני כופר", אתה אומר שהתביעה תוכיח את העובדה.

<היו"ר דוד רותם:>
למה צריך לשאול אותי כל עובדה ועובדה, ולא מספיק שאני אומר שאני כופר בעובדות?

<חני לומפ:>
זו המטרה של סעיף 144, שאולי אתה לא כופר בכול, אולי יש כמה עובדות שאתה כן מאשר אותן.

<היו"ר דוד רותם:>
את יותר ותיקה ממני במקצוע, את מופיעה בהרבה יותר תיקים ממני. ראית פעם סנגור שיש לו אינטרס בעובדה מסוימת להודות ובאחרות לכפור? למה שאני אעשה את זה? למה, בתור סנגור, אני צריך לעזור לכם במשהו? אני רוצה רק להכביד עליכם. רבותי הסנגורים, אתם יכולים לעזור לי קצת?

<חני לומפ:>
בדרך כלל סנגור מאשר את רוב העובדות, הרי יש לו זמן מצומצם, הוא לא רוצה לנהל תיק סרק, הוא רוצה למקד את יריעת המחלוקת בשאלות השנויות במחלוקת ולא בכל עובדה ועובדה ולבזבז את הזמן שלו, של הנאשם, ושל בית המשפט. נימוק מספר אחת.

<היו"ר דוד רותם:>
מזל שפרשתי מהמקצוע, הייתי עורך-דין גרוע אני רואה.

<חני לומפ:>
למקד בשאלות האמיתיות. זה שתלך סחור-סחור, זה לא יוביל אותך פעמים רבות לשום מקום. אם אתה לפעמים ממקד את כל התחמושת בנקודות החולשה ומסכים על רוב העובדות, זו טקטיקה מאוד לגיטימית לסנגור.

<היו"ר דוד רותם:>
לא אמרתי שהיא לא לגיטימית, אבל למה שאני אעשה את זה כשאני יודע מה יש לכם בתיק? אני יודע שאתם לא מסוגלים להוכיח אף אחת מהעובדות, למה שאני אודה בדברים האמיתיים?

<חני לומפ:>
בתיק כזה, כשאתה יודע שהתביעה לא מסוגלת להוכיח אף אחת מהעובדות, אתה פשוט תכחיש, וזה לא יעלה לך בכלום, כי אין notice.

<היו"ר דוד רותם:>
אז השופט ישאל אותי: למה אתה כופר בזה?

<חני לומפ:>
אתה תגיד, אנחנו נגלה את זה בפרשת ההגנה. זה מה שאדוני יאמר. זה בתיקים מאוד-מאוד ספורים, ייחודים, כשיש פגם מהותי בראיות התביעה, שלא ידוע לתביעה. וזה נדיר-נדיר. 99% מהתיקים מבוססים, ורוב העובדות מבוססות, וראוי למקד את יריעת המחלוקת במה ששנוי במחלוקת ולא להוכיח הכול מאל"ף-בי"ת. זה גם טוב לסנגוריה, כי יש להם עוד תיקים לנהל.

<יואב ספיר:>
עברנו לדיון בסעיף 152?

<היו"ר דוד רותם:>
אנחנו דנים בזה ביחד.

<יואב ספיר:>
לגבי סעיף 152 ותשובה לכל עובדה בנפרד, אנחנו לא רואים בזה בעיה חריפה. לגבי הרכיב הזה של סעיף 152, אני חושב שגם היום שופטים עושים את זה, ואני מסכים פה עם חני לומפ שיש מקרים שהסנגור בהחלט יאמר לעצמו שיש מחלוקת על נקודה מסוימת ואין לו שום מחלוקת, למשל, על כך שהאיש נשא עמו סכין, ואין לו טענות כנגד החיפוש, אין לו שום בעיה עם הדבר הזה, הוא רק חושב שהיתה לו מטרה כשרה. אז הוא יכפור בעובדה שהוא נשא את זה ללא מטרה כשרה. 

מה שמטריד אותי זה ששאלות ההבהרה לא יחרגו מעבר לשאלה אם הוא כופר מעבר, ורכיבים אחרים של הצעת החוק הזאת, שהם באמת יוצרים מהפכה, וזה הנושא  של הרעיון שהנאשם כבר ייתן ממש גרסה, לרבות סייגים, בתחילת המשפט, ולזה אנחנו מייד נגיע, והאפשרות לחייב אותו לתת תשובה לפני שיש לו כל חומר החקירה. אלה שני הדברים שמהפכנים בהצעה הזאת, שפוגעים אנושות בזכויות נאשמים, ולגביהם – אני מניח שנגיע אליהם – ההתנגדות שלנו היא התנגדות נחרצת, ואני אשמח לנמק אותה. לגבי השאלה של האפשרות לשאול אותו ביחס לכל עובדה בנפרד, אין לנו התנגדות. כמובן, עמדתנו לא מחייבת את היושב-ראש, כפי שכבר נאמר, אבל מכיוון שנשאלנו לעמדתנו, זו עמדתנו.

<היו"ר דוד רותם:>
עוד לא שמעתי את נחשון שוחט.

<נחשון שוחט:>
המונח הנכון לדבר בסוגיה הזאת הוא מונח של הבהרת חזית המחלוקת. התשובה לאישום צריכה להיות לפי התפיסה האדברסרית המסורתית, שהיא ממשיכה לפעול, להבהיר את חזית המחלוקת, לכן גם במישור האתיקה המשפטית מותר לסנגור לכפור בעובדה, גם כשהוא יודע שהכפירה איננה נכונה. זה מותר לו מפורשות. המטרה היא באמת להבין. יש כאן הרבה שיקולים טקטיים לסנגור, כי הוא מבין מה משמעות כפירה שמתבררת כלא נכונה – הצבת חזית מחלוקת רחבה יותר. 

כעת רוצים לייעל. אני חושב שבמסגרת הקיימת, שופטים שיודעים לנהל דיון בצורה יעילה, יכולים במסגרת סעיף 144 הקיים לעשות את כל מה שמבקשים להשיג בתיקון, בלי לתת דוגמאות. שוחחתי עם עורך-הדין אש על כמה דוגמאות כאלה. זה ידוע שיש שופטים שיודעים לשלוט בדיון, לנהל אותו, להבין בצורה מיטבית את חזית המחלוקת ושהצדדים לא ימרחו את זה יותר מדי.

בהצעת החוק יש שילוב של אלמנטים אינקוויזיטורים, והנטייה הטבעית של השופט, כשהוא בא בהתחלה, כמו שכבוד היושב-ראש אמר, טבולה ראסה, הוא רוצה להבין לא רק מה חזית המחלוקת, אלא כמה זה רציני פה. הבעיה שבאמת שצריך להיות ערים לה היא היכולת להפעיל לחץ, היכולת לקבל איתותים, לא משום שהשופט מנסה לפגוע, אלא שהשופט רוצה להבין. ובשאלות שהוא שואל, ככל שהן נכנסות למהות, לנסות, מעבר להבנת חזית המחלוקת, להבין גם את רצינות טענת ההגנה בשלב שבו עדיין לא הוצגו ראיות, בשלב שבו כל השליטה ומנגנון החקירה והרעיונות עם עדים והיכולת לאסוף את הראיות קיימת בידי התביעה, וההגנה עדיין נלחמת על קבלת כל חומר החקירה, ועדיין לא התגבשו כל הקווים, הוא צריך להיות מוגבל, מאוד זהיר. אני מתחבר להרבה מההערות והתהיות שאדוני העלה. 

איפה האיזון הזה מגיע? פה יכולות להיות גישות שונות. ההתנגדות לא גורפת לכל בקשת הבהרה, אבל זה צריך להיעצר במקום שבו הסנגור אומר שהוא כופר בנושא הזה, בלי הסבר נוסף.

<היו"ר דוד רותם:>
ידעתי שאפשר לסמוך על לשכת עורכי-הדין יותר מאשר על הסנגוריה הציבורית... 

רבותי, איך אנחנו מתקדמים בסעיף 144, ואז יכול להיות שאנחנו חוסכים לנו את סעיף קטן (ג), את כל הסיפור?

<רבקה גלאט:>
כדי שלא תצא אי-הבנה, צריך לדייק. עינת גדעוני, אולי לזה התכוונת קודם כשבתוך דברי אמרת שסעיף 143 זה בכלל משהו אחר - - - 

<עינת גדעוני:>
143(א) עוסק בסיטואציה שונה לגמרי.

<רבקה גלאט:>
סעיף 143 בדרך כלל מדבר על שופט שאיננו השופט של התיק.

<עינת גדעוני:>
נכון, זה גם לא צופה פני משפט.

<רבקה גלאט:>
לכן הוא גם נותן כלי נוסף בידי אותו שופט, שאיננו השופט של התיק, לעיין בחומר החקירה. מה שדיברנו עליו קודם, אם הייתי מדייקת יותר בלשוני, היה לנסות לנסח מעין סעיף 143 בסיוג העיון בחומר חקירה לשופט של התיק, לצד - - -

<היו"ר דוד רותם:>
למה, את חושבת, עשו את סעיף 143 שזה לא השופט ששומע את התיק? כי המחוקק אז חשב - - -

<רבקה גלאט:>
ברור, אני מסכימה וזה גם כלי חשוב וראוי שהוא יישאר כאפשרות למה שנקרא "דיון מוקד". זה כלי חשוב אחר שבו אנחנו לא דנים בכלל במסגרת הצעת הייעול.

<עינת גדעוני:>
זה משהו שונה.

<היו"ר דוד רותם:>
יש לכם טעות בכל החוק הזה. אם אתם שואלים אותי, הייתם צריכים לבוא ולומר: רבותי, המשפט מתנהל בכלל בדרך אחרת. יש תיק משטרה, קח אותו, אדוני השופט, תלמד, תבין על מה אנחנו מדברים. תבוא הסנגוריה, יגידו: עכשיו אנחנו רוצים לחקור את העדים האלה והאלה. עדויות שמיעה ועדויות כאלה וכאלה, שופט יודע להתעלם מהן, או שכן או שלא, זה לא משנה, בסופו של דבר, אם רוצים להגיע באמת: אדוני זה כל מה שיש לנו, תלמד את זה, עכשיו תתחיל את המשפט, אבל אתם מפחדים ללכת את הצעד הנוסף.

<רבקה גלאט:>
כולנו.

<היו"ר דוד רותם:>
לא כולנו. תביאו לי הצעת חוק כזאת, אני מבטיח לכם שאני מעביר אותה ביום.

<עינת גדעוני:>
זו אפשרות שנבחנה.

<היו"ר דוד רותם:>
אני יודע שהיא נבחנה. זה בכלל לא יפגע בנאשם, זה רק יועיל לנאשם. מה שנקרא "שופט חוקר" בצרפת.

<חני לומפ:>
לעבור לשיטת משפט, הנהוגה בקונטיננט.

<רבקה גלאט:>
מה שניסיתי להגיד, אדוני, שעם הסייגים שהועלו כאן מצד היושב-ראש, עדיין יש צורך בסעיף 144 כלשהו, כי 143 לא ממלא את הצורך הזה. אני רוצה לתקן את עצמי על מה שאמרתי קודם.

<היו"ר דוד רותם:>
זה ברור.

<רבקה גלאט:>
אולי בצורה מודולרית - - -

<היו"ר דוד רותם:>
אפשר להשאיר את סעיף 144 כמו שהוא קיים היום. זה יענה לך על הצרכים, כי אחרת אנחנו מגיעים לסעיף 144(ג) אצלכם. השאלה היא שוב, אם אתם משאירים את זה לשלב שלפני המשפט, אין לי בעיה, אני לא צריך להוסיף את התוספת שאני רוצה, כי אני רוצה להגביל את זה שהתובע כן יהיה מחויב למה שהוא אומר בדיונים האלה, אבל אני יודע שאתם לא יכולים לקבל את זה, ודאי שלא.

<חני לומפ:>
גם הנוסח שכתוב הוא מאוד-מאוד קיצוני. הוא גם לא מתאים לנוסח באושיות יסוד יותר משמעותיות בחוק סדר הדין הפלילי כמו תיקון כתב אישום, שזה הרבה יותר מתיקון לפי סעיף 144.

<היו"ר דוד רותם:>
אין שום ספק. כל הגבלה של התובע זה בניגוד לאושיות חוק סדר הדין הפלילי.

<חני לומפ:>
לא. אני מדברת לפי התפיסה של חוק סדר הדין הפלילי, לא לפי זכויות התובע, שאינן קיימות.

<היו"ר דוד רותם:>
אם אנחנו קובעים שאנחנו עושים את קדם המשפט לפני תחילת הראיות, אז אין לי בעיה.

<עינת גדעוני:>
זה לחזור להצעה המקורית של ועדת נאור.

<היו"ר דוד רותם:>
אני לא צריך לצמצם את זה רק לתובע. מצדי, סעיף קטן (ג) יכול להישאר כמות שהוא.

<חני לומפ:>
כל העניין היה שזה בכל שלב. זה היה החשש.

<היו"ר דוד רותם:>
נכון.

<אפרת חקאק: >
לעניין סעיף קטן (ב)?

<היו"ר דוד רותם:>
השופט לא יודע כלום, לא מבין כלום.

<אפרת חקאק: >
היושב-ראש גם ביקש להבהיר שבסעיף קטן - - -

<היו"ר דוד רותם:>
הם עוד לא הכריעו.

<חני לומפ:>
חוזרים לנוסח של הצעת החוק הממשלתית.

<עינת גדעוני:>
לנוסח של התזכיר.

<היו"ר דוד רותם:>
אנחנו מוחקים "בכל שלב".

<עינת גדעוני:>
עד תחילת פרשת התביעה.

<אפרת חקאק: >
נשאיר את סעפים קטנים (ב) ו-(ג). בסעיף 144(א)(3) היושב-ראש רצה להבהיר שמדובר בראיות שאין מחלוקת לגבי קבילותן. 

<היו"ר דוד רותם:>
לא אני רציתי, את זה רצתה ד"ר לרנאו.

<חגית לרנאו:>
ד"ר ספיר.

<היו"ר דוד רותם:>
את היית. את הסברת את הנקודה הזאת.

<חגית לרנאו:>
אולי ענבל רובינשטיין.

<עינת גדעוני:>
אולי ענבל רובינשטיין, אבל חזרנו לנוסח של ועדת השרים, וזה היה מקובל על הסנגוריה.

<היו"ר דוד רותם:>
זה רק היה העניין של הניסוח.

<יואב ספיר:>
הניסוח.

<היו"ר דוד רותם:>
ברור. "לקבל בהסכמה ראיות, לרבות הסכמה לקבלתן שלא באמצעות עדים".

<יואב ספיר:>
הניסוח הזה מקובל עלינו.

<היו"ר דוד רותם:>
מצוין.

<אפרת חקאק: >
עכשיו נחזור לסעיף 152 המוצע. ושוב, השאלה הראשונה, האם לאפשר לבית המשפט להורות לנאשם להשיב לכל אחת מהעובדות בנפרד. ואם כן, מה נחשב לשאלת הבהרה. אם ברור שהנאשם צריך להשיב לכל עובדה, מה הוא יכול לשאול אותו יותר מזה?

<עינת גדעוני:>
הכוונה בשאלות הבהרה זה לברר בדיוק במה כופר הנאשם ובמה הוא מודה. לא מעבר לזה. השופט לא אמור כאן לחלץ גרסה מהנאשם, אלא רק כופר או מודה לגבי העובדות השונות של כתב האישום בנפרד. לא מעבר לזה.

<אפרת חקאק: >

אם כן, הסעיף הזה די מבלבל, כי ברור שאם השופט צריך לשאול אותו על כל עובדה בנפרד, ברור שאם הוא משיב רק לחלק מהעובדות, הוא יכול לשאול אותו על העובדה השנייה.

<עינת גדעוני:>
יכול להיות שהנאשם ענה, והוא אומר: אני רוצה לדעת בדיוק במה אתה כופר?


<חני לומפ:>
זה קיים היום ב-152(א).

<יואב ספיר:>
היום בסעיף 152(א) לא כתוב כל עובדה בנפרד.

<היו"ר דוד רותם:>
למה הכנסתם את סעיף 152(2)(א)? הרי אני יודע את העובדות, ואתם אומרים שלא חשוב מה יש לכם. אני הרי רוצה לצמצם את הייעול, למה, אם קיבלתי את כל החומר, עדיין אי אפשר לדרוש ממני - - -

<רבקה גלאט:>
אולי כדאי לדבר בדרך המלך. נניח יש לנאשם כל החומר.

<חני לומפ:>
נתחיל בכך שיש חומר.

<היו"ר דוד רותם:>
אני רוצה שתסבירו לי, כי אולי מכך אני אבין גם את הראשון. אם אין לי כל החומר, אתם אומרים שאני לא צריך להשיב לכל עובדה בנפרד.

<רבקה גלאט:>
אלא אם בית המשפט מצא שאין פגיעה בזכויות. יש סעיף סיוג בהצעה.

<אפרת חקאק: >
זה עדיין לדיון, כי לא ברור שיש הסכמה.

<היו"ר דוד רותם:>
 בפסקה (א) כתוב "להשיב לאישום בדרך של הודיה או כפירה בעובדות הנטענות בכתב האישום, כולן או מקצתן, בלי למסור תשובה לכל אחת מהעובדות הנטענות בכתב האישום, בנפרד". זה הנוסח שלכם.

<רבקה גלאט:>
יש (2)(א) בהצעה הממשלתית.

<היו"ר דוד רותם:>
מה זה משנה אם יש לי החומר או אין לי החומר? תסבירו לי למה זה צריך להיות שונה. הרי אני בכלל קובע את התשובה שלי לפי האמת והמציאות שלי ולא לפי החומר שאתם הולכים להוכיח.

<עינת גדעוני:>
הבאנו קודם את הדוגמה שבה אתה אומר: אני יודע שלתביעה אין את זה, אני יודע מה יש בידי התביעה, ואני רוצה לכפור בכל העובדות. זה משהו שאפשרי.

<היו"ר דוד רותם:>
אני יכול לעשות את זה גם כשיש לי כל החומר או כשאין לי החומר. מה זה משנה?

<עינת גדעוני:>

אתה רוצה לדעת מה יש בידי התביעה.

<חני לומפ:>
לא תוכל לעשות החלטה מושכלת עד שלא תדע איזה קלפים יש או אין בידיים של הצד השני.

<היו"ר דוד רותם:>
אני לא יודע למה צריך להיות ההבדל, אבל אם בחרתם בזה – בחרתם בזה.

<יואב ספיר:>
אני אזכיר בנקודה הזאת, שלגבי השאלה אם אפשר להורות לנאשם להגיב לכתב האישום כשאין לו כל החומר, יש מחלוקת מאוד חריפה. אנחנו נגיע לזה.

<היו"ר דוד רותם:>
אני יודע. אתם בכלל לא מוכנים שהוא ישיב לא בכלליות ולא בפרטיות.

<יואב ספיר:>
אם הוא רוצה להשיב, הוא יכול להשיב בכלליות, אבל אי-אפשר לחייב אותו, וודאי שלבית המשפט בשלב הזה אין שום כלי לדעת אם זה יפגע בהגנתו או לא יפגע בהגנתו. אלה סתם מלים שאין להן שום משמעות בשלב הזה, כאשר בית המשפט לא יודע מה החומר, לא יודע מה הרכיב שחסר ושעדיין לא הועבר לעיונו. לומר שבית המשפט יכול להחליט שהוא מחייב אותו ולקבוע את אמת המידה שזה יפגע בהגנתו או לא יפגע בהגנו, אלה סתם מלים שאין שום כיסוי מאחוריהן. אין לבית המשפט שום אפשרות, גם לתובע אין שום אפשרות בשלב הזה לשים את עצמו בנעלי הסנגור, וגם לסנגור אין אפשרות, כי הוא לא יודע מה הוא אותו חומר חסר.

<היו"ר דוד רותם:>
אני מודיע לך שאין שום בעיה שכל מה שאמרת, לפחות בשלושת החלקים הראשונים, למעט הסנגור, בכל שלב, כשאני משיב לכתב האישום, אין לשופט שום מושג מה יש בתיק והוא לא יודע אם זה יפגע בהגנה שלי או לא. ועדיין, כשקיבלתי את כל החומר, אין לך בעיה שיחייבו אותי להשיב על כל עובדה ועובדה, ולשופט אין מושג אם זה יפגע בהגנתי או לא.

<יואב ספיר:>
נכון. בשלב שיש לי כל החומר, ואני יודע מה הראיות העומדות כנגדי, אני בדין נדרש להגיד מה עמדתי ומה יריעת המחלוקת. אני יכול להגיד שאני כופר בכול ואני יכול להגיד שאני כופר בחלק, זה בסדר. אבל אם אין לי כל החומר, המשפט לא יכול להתחיל.

<היו"ר דוד רותם:>
את העובדות ואת האמת אתה יודע כנאשם.

<יואב ספיר:>
נכון.

<היו"ר דוד רותם:>
אז אתה יכול להגיב על כל אחת מהעובדות.

<חגית לרנאו:>
אגב, לא תמיד.

<היו"ר דוד רותם:>
הנאשם לא יודע את העובדות?

<חגית לרנאו:>
הרבה פעמים אם יש שאלה של הגנה עצמית או לא, למשל, הנאשם יודע את העובדות? הנאשם יודע את התפיסה שלו של האירוע, שהוא היה מעורב בו, יש עדים אחרים. להגיד: הנאשם כשלעצמו תמיד יודע מה נכון משפטית ומה תהיה התוצאה הסופית במשפט, זו גם אמירה - - -

<היו"ר דוד רותם:>
תמיד, כשהייתי בא לנאשמים שלי, הדבר הראשון שהם אמרו לי: הוא התחיל אתי, פחדתי שהוא יהרוג אותי, אז התגוננתי. וזה תמיד כך.

<חגית לרנאו:>
זה עולה כדי הגנה עצמית או לא עולה כדי הגנה עצמית? נאשם באמת יודע את זה? הוא מכיר את המבחנים? אם הוא אינטליגנטי הוא יבין תוך כדי.

<היו"ר דוד רותם:>
את לא מודה במבחנים, את טוענת: אדוני, זו הגנה עצמית.

<חני לומפ:>
עובדות.

<חגית לרנאו:>
אם אני, כסנגורית שלו, טוענת "הגנה עצמית", אני אומרת שאני מניחה שאני יכולה להוכיח את המבחנים. אם הוא אומר לי הגנה עצמית, אבל הסיטואציה לא מתאימה למבחנים של הגנה עצמית, זו קצת בעיה לי כסנגורית. אני צריכה לשכנע אותו שבעייתי לטעון הגנה עצמית בהקשרים האלה. אם הוא יתעקש – הוא מתעקש. לבוא ולהגיד שבתחילת המשפט נאשם הוא זה שיודע הכול? מה גם שבניגוד לאמירות שתפקיד המשפט הוא רק חקר האמת, יש גם כל מיני כללים של קבילות.

<חני לומפ:>
אמרתי, עשיית צדק והגעה לחקר האמת.

<חגית לרנאו:>
הדברים האלה, הנאשם פחות יודע.

<ג'ואי אש:>
אני רוצה להתייחס, אם אפשר, למה שנאמר לפני כן, שאין לנאשם יכולת אמיתית להשיב לאשמה, גם לא באופן כללי, כאשר אין לו כל החומר. קודם כול, יש סייג בסעיף קטן (2), שזה בהחלטת בית משפט, אחרי שהוא שמע את הצדדים. נאמר פה קודם "המלים נבובות". זה לא כך, הרי אנחנו יודעים, בהרבה מאוד מקרים, על איזה חומר חסוי אנחנו מדברים. אני לא רוצה להגיד ברוב המקרים, אבל בוודאי במקרים רבים מאוד, על שיטות ואמצעים - - -

<יואב ספיר:>
אגב, זה לא רק חומר חסוי. זה כל חומר שעדיין לא הועבר. לפי הסעיף הזה, אם עדיין לא ניתנה לו אפשרות לעיין בכל החומר, אין שם מגבלה. אתם אומרים כל הזמן שמדובר בזנב, או משהו שולי וכו', הסעיף לא מגביל את זה. הסעיף מדבר על כך שגם אם הוא לא קיבל את החומר במלואו, בית המשפט רשאי להורות לו.

<ג'ואי אש:>
הסעיף כן מגביל את זה, בדיוק באמצעות שיקול דעת בית משפט. אם בית המשפט ישאל אותי – ואגב, בתי המשפט מאוד-מאוד מחמירים בעניין הזה, על-פי ניסיוני – אם בית המשפט שואל את התובע: אדוני היקר, מה עוד לא מסרת, והתובע יגיד: עדיין לא מסרנו תמלילים של האזנות סתר, ודאי שיש בעיה, אבל ברוב המקרים זה לא כך. ברוב המקרים אנחנו מדברים על כך שעדיין אין לנו תעודת חיסיון על שמו של שוטר מס' 52 או על שיטות ואמצעים של הכוח המתצפת. על זה מדובר.

<יואב ספיר:>
כבוד היושב-ראש דיבר קודם על הסכנה שאנחנו מקריבים את הזכויות של הנאשם ואת החשש מפני הרשעות שווא על מזבח היעילות, הרי ברור שלשופטים יש אינטרס כלשהו - - -

<היו"ר דוד רותם:>
אל תבלבל. הרשעות שווא, אין דבר כזה...

<יואב ספיר:>
החשש.

<היו"ר דוד רותם:>
אין גם חשש כזה... זכויות הנאשם זה משהו אחד, הרשעות שווא לא קיים..

<יואב ספיר:>
זכויות הנאשם במקרים רבים באות לשרת את האינטרס של מניעת הרשעות השווא, לרבות הזכות הזאת של הנאשם לראות את החומר ואז לגבש את עמדתו ולהשיב. אנחנו צריכים לזכור שאנחנו חיים בעולם שיש לשופטים אינטרס לקדם את המשפט. אני לא מאשים אותם על כך, ויש מי שבודק את הסטטיסטיקה של התמשכות התיקים, וכולם רוצים לייעל. ולכן, אם אנחנו נותנים את הכלי הזה, לבית המשפט יהיה אינטרס מובנה לומר: תשיב, בואו נקדם את הדברים. לדבר הזה אנחנו צריכים להתנגד. 

<ג'ואי אש:>
מצד שני, יש אינטרס יותר מובהק לנאשמים לדחות עד כמה שיותר - - -

<יואב ספיר:>
פה הם דוחים בגלל מחדל של הרשות, של התביעה שלא העבירה את החומר. הדבר בידיכם – תעבירו את החומר, הנאשם ישיב. זה הכול.

<ג'ואי אש:>
אני בטוח שבהרבה מקרים אתה צודק. דרך אגב, יש מקרים שבהם התובע בכלל לא מתווכח על העניין הזה. מגיע סנגור לבית משפט, אומר: עוד לא קיבלתי את כל חומר הראיות, אני לא יכול להשיב, ברוב המקרים התובע לא יפצה פה בכלל.

<יואב ספיר:>
נכון, אבל היום אין חוק, היום זו מוסכמה, והיום ידוע שלא מתחילים משפטים לפני שיש כל החומר, ולכן תובע גם לא מתנגד. אבל אם יהיה חוק שיגיד לתובע: יש לך אפשרות לשכנע את השופט שאולי זה לא יפגע בהגנת הנאשם, לא ברור לי על סמך מה, המצב ישתנה. והשאלה אם אנחנו רוצים לשנות את המוסכמה הזאת.

<ג'ואי אש:>
על סמך זה שהתובע יגיד לבית המשפט: עוד לא עברה שרשרת הסם. בואו נניח שהתובע לא משקר. עוד לא עברה שרשרת הסם, זה צריך עכשיו לדחות את המשפט בחודש?


<יואב ספיר:>
כן.

<ג'ואי אש:>
לא.

<יואב ספיר:>
למה לא? זה דבר קריטי. שרשרת הסם זה לא איזה מושג פורמליסטי. כבוד היושב-ראש הביא דוגמה קודם של מקרה של שרשרת הסם. יכול להיות ששרשרת הסם תגרום להרשעת חפים מפשע, לכן עומדים על שרשרת הסם, לכן עומדים על זה שמי שנתפס אצלו סם שהושם במעטפה חומה לא יורשע אחר-כך על סמך סם שנמצא במעטפה ירוקה. יש לזה חשיבות עילאית, אולי זה לא הסם שלו. 

<ג'ואי אש:>
שוב, בגלל החשש שבית המשפט כל הזמן רוצה להתקדם, אנחנו מונעים פה אפשרות. זו אפשרות, זה נתון לשיקול דעת בית המשפט. שוב, מהניסיון שלי, שופטים זהירים בנושא הזה, וזו נקודה שהם בהחלט מפנים לחומרה כלפי התובע, למה לא עבר כל חומר הראיות ומה לא עבר. זה תלוי באמת בתשובה.

<יואב ספיר:>
למה צריך אם כך שינוי? שינוי מאותת לשופטים שזה שנהגתם לחומרה עד עכשיו, אולי לא. אולי אתם יכולים לקדם את המשפט. למה אנחנו צריכים את השינוי הזה?

<עינת גדעוני:>
יש גם סייגים. גם בסעיף עצמו יש סייגים. כתוב כאן: שאין בכך כדי לפגוע בהגנתו של הנאשם, יש כאן שיקול דעת של בית המשפט.

<יואב ספיר:>
אין לבית המשפט יכולת לדעת בשלב הזה. 

<חגית לרנאו:>
אין לסנגוריה יכולת לדעת מה יש, לפעמים התובע לא יודע מה יש.

<עינת גדעוני:>
כמו שאמרתי בפעם הקודמת, לפעמים יש חסר טכני. יש משהו שברור לכולם שהוא באמת בשוליים. הבאתי פסק דין של השופט- - - -

<יואב ספיר:>
את רוצה לכתוב בחוק שהדבר הזה חל רק כאשר מדובר בחסר טכני שברור לכולם שהוא בשוליים?

<היו"ר דוד רותם:>
לא, לא. רבותי, שנייה אחת. אני צריך לגמור, ואני רוצה לישיבה הבאה שני דברים מכם, שתחשבו עליהם, כי אני רוצה לעשות את זה מהר. דבר ראשון, זה (5)(ב) "בית המשפט רשאי לשאול את הנאשם שאלות הבהרה, ובלבד שהשאלות לא יחרגו מהדרוש להבהרת תשובת הנאשם". אני רוצה שתסבירו לי למה אתם מתכוונים פה. דבר שני, אתם מוסיפים בסעיף (ב) "הימנעות הנאשם להשיב לאישום בדרך האמורה בסעיף קטן (א) או הימנעות הנאשם להשיב לשאלות בית המשפט, עשויה לשמש חיזוק למשקל הראיות של התביעה". תסבירו לי מה זה חיזוק לראיות התביעה כשאני לא משיב לשאלה. זה דבר טכני. זאת אומרת, אתם מקבלים נקודות זכות על זה - - -

<נחשון שוחט:>

איזה סעיף אדוני קרא?

<חני לומפ:>

סעיף 152.

<רבקה גלאט:>

לטעון סייג, זה לא קיים היום.

<אפרת חקאק: >

הוא עדיין לא מדבר על הסייג, הוא מדבר על תשובה לכתב האישום.

<היו"ר דוד רותם:>

התשובה לכתב האישום.

<חני לומפ:>

זה קיים גם היום.

<היו"ר דוד רותם:>

לא.

<עינת גדעוני:>
"הימנעות הנאשם להשיב לאישום או לשאלות בית המשפט כאמור בסעיף קטן (א) עשויה לשמש חיזוק למשקל הראיות של התביעה." זה סעיף  152 היום.

<היו"ר דוד רותם:>
זה נכון, אבל היום הוא לא יכול היה לשאול אותי פרטי פרטים.

<עינת גדעוני:>
בנפרד. כל עובדה בנפרד.

<היו"ר דוד רותם:>
דבר שני, מה השאלות שהוא יכול היה לשאול אותו - - -

<ג'ואי אש:>

"כולם או מקצתם".

<חני לומפ:>

המצב היום לא שונה בהרבה ממה שכתוב, רק שעכשיו זה כתוב באופן יותר מפורט.

<עינת גדעוני:>

גם שאלות ההבהרה הן באותו נוסח.

<היו"ר דוד רותם:>
מה זה "חיזוק לראיות התביעה"?

<חני לומפ:>
חיזוק זו דרישה ראייתית.

<היו"ר דוד רותם:>
באילו מקרים?

<חני לומפ:>
עדות שותף לדוגמה.

<היו"ר דוד רותם:>
בכל יתר המקרים, מה יהיה? איך יפרש בית המשפט בתיק שלא צריך בו חיזוק?

<חני לומפ:>
תמיכה בראיית התביעה.

<היו"ר דוד רותם:>
תודה. אז נכתוב "תמיכה".

<חני לומפ:>
אנחנו רוצים שלפעמים זה יהווה חיזוק.

<היו"ר דוד רותם:>
אז נכתוב "חיזוק או תמיכה". זה דבר טכני שמנסים להרוויח עליו נקודות, וזה לא נראה לי.

<חני לומפ:>
זה קיים כבר היום.

<היו"ר דוד רותם:>
שצריך חיזוק. אני מדבר על מקרים שלא צריך בהם חיזוק.

<חני לומפ:>
זה קל וחומר.

<היו"ר דוד רותם:>
במשפט פלילי אני לא מכיר את המושג "קל וחומר".

<חני לומפ:>
כשאתה אומר חיזוק, זה חיזוק פורמלי לפי פקודת הראיות. כשאתה אומר תמיכה, זה תמיד תומך.

<היו"ר דוד רותם:>
שזו תהיה תמיכה בכל מקרה.

<רבקה גלאט:>
היום מענה לשאלות הבהרה זה חיזוק של ממש. בתיק שבו התביעה נדרשת לחיזוק של ממש לראיות, אי-מענה של הנאשם לשאלות ההבהרה של בית המשפט יכול לענות על הצורך הזה, למלא אותו.

<היו"ר דוד רותם:>
רבותי, אני סומך על הסנגורים. הרי לא יהיה מצב כשאני יודע שצריך בתיק הזה חיזוק, שאני לא אשיב לשאלות. איך אמר לי קודם עורך-הדין אש? תגיד לשופט: אדוני, אני לא רוצה לענות לשאלה הזאת. זו הימנעות מלהשיב לשאלות? תפסתי את החיזוק או את התמיכה.

<עינת גדעוני:>
השאלות אמורות להיות מאוד-מאוד מצומצמות.

<היו"ר דוד רותם:>
יכול להיות. והשופט לא יודע בדיוק לשאול את השאלות המצומצמות. אמר לי עורך-הדין אש: תענה להם שאתה לא רוצה להשיב לשאלה. הנה לכם הסיבה למה אני לא יכול לענות.

<יואב ספיר:>
ברשותך, היושב-ראש, צריך להבהיר מה הכוונה בשאלות ההבהרה. כשהיום החוק מדבר על שאלות הבהרה אתה יכול לפרש את זה שהכוונה שהוא יסביר אם הוא מודה בעובדה הזאת או בעובדה אחרת. אם החוק אומר שאתה צריך להשיב לכל עובדה בנפרד, בשביל מה על זה צריך עוד שאלות הבהרה?

<היו"ר דוד רותם:>
תודה, רבותי, נתראה בישיבה הבאה.

<הישיבה ננעלה בשעה 10:30.>
